Тошкентда чанг концентрацияси пасайган, аммо хавфлилигича қолмоқда – Газета.uz\n6 ноябрь тонгида Тошкентнинг ҳаводан кўриниши.\nТошкентда чанг концентрацияси пасайган, аммо хавфлилигича қолмоқда\nШанба куни соат 11:00 да Тошкентда ҳавонинг чанг билан ифлосланганлик даражаси рухсат этилган максимал концентрациядан 6,7 баробар юқори эди. Бу жума кунидан камроқ (8 марта), лекин ҳали ҳам соғлиқ учун хавфли. Об-ҳаво шароити чангнинг тўлиқ тарқалиб кетишига тўсқинлик қилмоқда.\nLotinchada На русском языке 6 ноябр 2021, 15:09 Жамият\nТошкентда пайшанба оқшомидан бошланган чанг-қумли туман тушиши давом этмоқда. Шанба кунигача у бироз тарқалди, аммо ноқулай об-ҳаво шароити унинг бутунлай тарқалишига имкон бермади.\nШанба куни соат 11:00 ҳолатига кўра, Тошкентда ҳавонинг чанг билан ифлосланганлик даражаси рухсат этилган максимал концентрациядан 6,7 бараварга ошди. Ўзбекистон Гидрометеорология хизмати маркази (Ўзгидромет) томонидан ўтказилган мониторинг натижалари бунга далолат бермоқда.\nЎзгидромет матбуот хизматининг «Газета.uz»га берган маълумотларига кўра, транспорт воситаларининг интенсив ҳаракати ва штиль (шамолсиз вақт) натижасида ҳавонинг ифлосланганлиги юқорилигича қолмоқда. Жума куни ҳам худди шундай об-ҳаво шароити кузатилди, бироқ куннинг иккинчи ярмида ҳаводаги чанг учун рухсат берилган энг юқори ифлосланганлик даражасининг ортиқлиги 8 мартани ташкил этди.\n«Совуқ ҳаво массасининг кириб келиши (4 ноябрь — таҳр.) натижасида ҳосил бўлган атмосферанинг қуйи қатламидаги инверсия қатлами чангнинг тарқалиш жараёнини кечиктирмоқда», — дейилади хабарда.\nКейинги кунларда пойтахтда метеорологик шароитда сезиларли ўзгаришлар кутилмайди — қуруқ ва сокин об-ҳаво сақланиб қолади.\n«Кечги вақтлар ер юзасига яқин ҳаво ҳароратининг пастлиги атмосферада инверсия тутувчи қатламни сақлаб қолди ва чанг тарқалишининг олдини олди. Кундузи ҳавонинг исиши чанг таркибини бироз камайтирди, аммо чангли туманнинг тўлиқ тарқалиши кутилмайди», — дея қўшимча қилди марказ.\nАввалроқ Ўзгидромет пайшанба куни соат 21:00 дан 23:00 гача Тошкент шаҳрида чанг миқдори меъёрдан 30 баравар ошгани, кейин эса пасайишни бошлагани ҳақида хабар берган эди.\nЎзбекистонда 150 йил ичида ёки бутун метеорологик кузатувлар давомида биринчи марта чанг-қумли туман кузатилмоқда.\nАввалроқ ҳавода чанг концентрацияси ортиши муносабати билан Соғлиқни сақлаш вазирлиги тавсияларини эълон қилган эдик. Мутахассислар томоқ ва бурунни озгина шўрланган сув билан чайишни, хоналарга ҳўл сочиқларни осиб қўйишни, кўчага чиқмасликка ҳаракат қилишни ва ниқоб кийишни маслаҳат беришмоқда.


Наврўз tagged posts\n«Янги кун муборак»\nВоскресенье Март 30th, 2014, Posted in Урф-одатлар, ЎЗБЕКЧА Нет комментариев.\nБаҳор келди гул сепий ёйиб,\nТенгсиз чирой касб этди ўлка.\nГул баҳорнинг нурли жилваси,\nСўнгсиз севинч бахш этди қалбга.\nБаҳор, баҳор, о гўзал баҳор,\nЁшлик каби дилга яқинсан.\nЮрагимга шеър бўлиб кирган,\nШодлик, илҳом завққа тўлиқсан.\nҚаҳратоннинг изғиринли кунларини ортда қолдириб, ўзининг ажойиб такрорланмас мавтункор табиати ила гулгун тобланиб, мисли сулув келинчакдай салоланиб, қишгада ўзини кўз-кўзлатиб оламу-жаҳонни гулга...\nНаврўзи олам бугун\nБойчечак чиқибди, бугун Наврўз экан!\nҲамма бир-бирига жигар сўз экан.\nОлам ҳам баробар кеч-кундуз экан.\nНаврўзни байрам қилиш Ўрта Шарқ ва Ўрта Осиё мамлакатларида қадимдан таркиб топган анъанадир. У инсоннинг жуда қадимдан шакллана бошлаган маълум удум, урф-одатлари кундалик турмуш эхтиёжлари, атроф-муҳит, табиат омиллари билан муносабатлари заминида вужудга келган. Асрлар ўтиши билан бу урф-одатлар мамлакатлар, халқлар ўртасида иқтисодий маданий алоқалар ривожланиши замирида кенг ёйила борган, мазмунан бойиган ҳамда маълум ўлкалар доирасида тарқалиб, мустаҳкам анъанага айланган...\nШарқда наврўзи олам\nЭрта тонгдан Қорасув туманидаги Шарқ қишлоқ ҳукуматининг ям-яшил ўйингоҳи ҳамма орзиқиб кутган янги йил, янги кун байрами-Наврўз либосини кийди. Майдоннинг атрофига ўрнатилган бўз уйлар атрофига қўйилган дошқозонларда сумалак, шўрвалар пишяпти. Ёзилган дастурхонларга баҳор неъматлари кўк сомса, кўк чучвара, турли пишириқлар, мева-чевалар тўшалган. Ҳар бир бўз уй қишлоқ ҳукуматидаги мавжуд ташкилот ва муассасалар мактаблар, болалар боғчалари оилавий шифохоналар, маҳаллалар жамоаларини англатади. Улар бу байрамга катта тайёргарлик билан келишди...


Судлашаётган ўзбеклар кўпайди\n02 июл 2022, Тошкент вақти: 12:54\nЎзбекистонда сўнгги саккиз йил ичида судларга мурожаат қилувчилар сони беш баробарга кўпайган.\nЎзбекистонда адлия тизимларига мурожаат қилаëтган фуқаролар сони кўпаймоқда. Кимдир буни ўзбеклар ўз ҳаққини танимоқда¸ дея изоҳласа¸ бошқалар буни ҳақсизликнинг янада авж олгани билан боғламоқда.\nVesti.uz интернет нашрининг Ўзбекистон Олий суди раиси Бўритош Мустафаевга таяниб ёзишича, ўтган йили мамлакат судларида 340 минг фуқаролик иши кўриб чиқилган ва уларнинг 96 фоизи даъвогар фойдасига ҳал қилинган.\nБу эса 2000 йил билан солиштирганда¸ беш баробарга кўпдир.\nБу маълумотдан ўзбеклар ўз ҳақ-ҳуқуқларини яхши таний бошладилар, деган хулосага келиш мумкинми ёки бу аксинча мамлакатда қонунбузарликлар кўпайиб бораётганидан даракми?\nАдвокат Рустам Тўлагановга кўра, ҳақиқатдан ҳам ўтган йилларга нисбатан мамлакатда фуқароларнинг судларга мурожаат қилиш ҳолатлари кўпайган.\n- Жиноят ишлари бўйича ҳам шикоят жуда кўп, фуқаролик ишлари бўйича ҳам. Фуқаролик судига уй-жой¸ мерос бўйича кўпроқ мурожаатлар бўлаяпти. Яна уй-жой олди-сотди шартномалари борасида даъво аризалари кўпайган, дейди Рустам Тўлаганов.\nҲуқуқ фаоли Суҳроб Исмоилов фикрича, фуқаролар ўз ҳуқуқларини таний бошлаганликлари туфайли судларга мурожаатлар кўпайган.\n- Ҳақиқатан ҳам фуқароларнинг мулк масалалари бўйича¸ бошқа бир ўзаро можаролар бўйича судларга мурожаат қилиб¸ ўзларининг ҳуқуқларини аниқлаб олиш учун ҳаракат қилаëтганликлари мамлакатда ¸биринчи навбатда¸ фуқароларнинг ҳуқуқий онги ва ҳуқуқий маданиятининг ўсганидан далолат беради.\nИккинчи навбатда¸ фуқаролар¸ айниқса, ëш авлод тобора давлатдан ўзини мустақил ҳис қилиб бораяпти.\nСовет даврида бундай ҳуқуқий маданиятни кутмаслигимиз мумкин эди. Маълум бир ҳуқуқий маданият бор эди¸ лекин мулк талашиб¸ қандайдир бошқа бир моддий масалалар бўйича ҳуқуқларни аниқлаштириб олиш учун судларга мурожаат қилиш ҳолатларини биз камроқ кузатардик, дейди Суҳроб Исмоилов.\nХоразмдаги “Нажот” ташкилоти раҳбари Ҳайитбой Ёқубов ижтимоий ва иқтисодий муаммоларнинг кўпайиши фуқароларнинг ўз ҳақларини англай бошлаганига туртки бўлаётганини айтади.\n- Ҳаëтимиздаги ижтимоий масалалар, иқтисодий муаммоларнинг чигаллашиши¸ қолаверса, бизнесга тааллуқли масалалар борасида одамлар ўз ҳақларини таний бошлаяптилар.\nАлбатта¸ улар ноҳақликка¸ адолатсизликка учрагандан кейин шу даражага етаяптилар. Лекин мониторинг натижаларига эътибор қилсак¸ бу озчилик қатлам орасида кузатилади, кенг омма ҳали ўз ҳуқуқларини тўла англаб етганича йўқ, дейди Ҳайитбой Ёқубов.\nҚаршилик Нодир Аҳатов эса юқоридаги суҳбатдошлар фикрига қўшилмайди. Бу кузатувчи одамларнинг судларга мурожаати кўпайишини мамлакатда ҳуқуқбузарликларнинг янада кўпайгани билан боғлайди.\n- Давлат томонидан фуқаролар ҳуқуқининг бузилиши¸ қонунларнинг бир-бирига зидлиги ва нотўғри сиëсат олиб борилаëтганлиги туфайли фуқаролар судга кўпроқ мурожаат қила бошладилар.\nМасалан, президент Каримов 90- йиллар бошида фермерларга ерни 50-60 йилгача қайтиб олмаслик шарти билан берган эди. Лекин 2008 йилда унинг оптималлаштириш бўйича фармони чиқди. Шу боис жуда кўп фермерларнинг ери тортиб олиб қўйилди. Натижада 2008 йилда судга ариза берган, шу жумладан, инсон ҳуқуқларини ҳимоя қилиш жамиятларига мурожаат қилган фермерларнинг сони ниҳоятда ортиб кетди.\nБунинг биринчи сабаби¸ давлатнинг нотўғри сиëсат олиб бораëтганлигида¸ нотўғри қонунлар чиқараëтганлигида ëки шу қонунларга ўзи риоя қилмаëтганлигидадир, дейди Нодир Аҳатов.


25 январ куни Қозоғистоннинг жанубий қисми, Ўзбекистон ва Қирғизистоннинг эса деярли барча ҳудудлари электрдан узилиб қолди. Минтақанинг йирик шаҳарлари блэкаутни қандай бошдан кечирди? Ушбу мақолада шу ҳақда сўз юритамиз.\nГарчи Марказий Осиё мамлакатларида турмуш тарзи босқичма-босқич аввалги ҳолатига қайтаётган, энергия таъминоти тикланаётган бўлса-да, блэкаут кўп нарсани издан чиқарди.\nҲозирча энергия таъминотидаги узилишнинг иқтисодиётга етказган зарари маълум эмас. Барчаси изга тушгач, бу рақамлар ҳисоб-китоб қилиниб, очиқланса керак.\n25 январ куни соат 11:00 атрофида Тошкент шаҳрининг қарийб барча туманларида электр энергияси узилиб қолди. Кейинчалик нафақат пойтахт, балки Ўзбекистоннинг аксарият ҳудуди “свет”сиз қолгани маълум бўлди. Қўшни Қозоғистон ва Қирғизистоннинг бир қанча йирик шаҳарлари ҳам электр таъминотисиз қолгани ҳақида хабарлар тарқалди.\nЎзбекистон Бош прокуратураси академияси бўлими бошлиғи, кибержиноятчиликка қарши кураш ва ахборот хавфсизлиги бўйича мутахассис Ғайрат Мусаев Kun.uz билан суҳбатда блэкаутни юзага келтирган тахминий версиялардан бири ҳакерлар ҳужуми бўлишини инкор этмади.\nЭнергетик коллапс метро ҳаракати ва сув таъминотида ҳам муаммоларни келтириб чиқарди. Кутилмаганда содир бўлган узилиш туфайли Тошкент метрополитенининг иши тўхтатилди.\nКейинчалик ҳаракатланиб кетаётган метро вагонлари бекатлар орасида қолиб кетгани маълум бўлди. Фавқулодда вазиятлар вазирлигининг хабар беришича, “Тошкентметрополитени”нинг “Машинасозлар” (135 нафар), “Бодомзор-Минор” (70 нафар) ва “Амир Темур” (210 нафар) бекатлари оралиғида (вагонлар ичида) қолиб кетган жами 415 нафар йўловчи олиб чиқилган.\nЙўловчилар Kun.uz мухбири билан суҳбатда “бунақаси ҳеч қачон бўлмагани”ни таъкидлашди.\nБлэкаут поездлар қатновига ҳам таъсир қилди. Қатор йўналиш бўйича ҳаракатланган поездларнинг манзилига етиб бориши кечиккан бўлса, 25 январь куни Қарши, Термиз, Қўнғирот ва Бухоро шаҳарларидан Тошкентга бориши керак бўлган юқори тезликдаги “Афросиёб” ва бошқа электрлаштирилган йўналишлардаги поездлар ҳаракати тўхтатилди.\nИжтимоий тармоқда тезюрар Афросиёб поездини “паровоз” тортиб кетаётгани акс этган видео тарқалди.\nКейинчалик Тошкент, Самарқанд, Бухоро, Қарши темирйўл вокзалларида электр таъминоти қайта тиклангани боис, 26 январдан “Афросиёб” поездлари қатнови, кечки пайтга бориб Тошкент шаҳридаги Шимолий ва Жанубий вокзаллар фаолияти тиклангани хабар қилинди. Шу куни тонгдан Тошкент метроси фаолияти ҳам тикланди.\nЭлектр энергияси тармоқларида рўй берган узилишлар оқибатида Тошкент шаҳрида лифтда қолиб кетган 51 нафар фуқаро коммунал соҳа ташкилотлари ва қутқарувчилар томонидан чиқариб олинди. Жумладан, Термиз шаҳрида лифтда 1 соатдан ортиқ вақт давомида қамалиб қолган 6 яшар қизалоқ қутқарувчилар томонидан қутқарилди.\nҚутқарувчилар Чимён ва Билдирсойда электр энергияси узилган вақтда осма йўлларда қолиб кетган 80 кишини қутқарди. Amirsoy курортида эса электр тезда қайта тиклангани учун ФВВ ёрдамига эҳтиёж бўлмади.\nЭнергоколлапс автомобиллар қатновига ҳам таъсир ўтказмай қолмади. Тошкент йўлларида тирбандлик юзага келмоқда. Тошкент шаҳридаги кўплаб светофорлар ишламай қолди, бунинг оқибатида йўлларда маълум муддат тирбандликлар юзага келди.\nБироқ ИИВ Давлат йўл ҳаракати хавфсизлиги хизмати ходимлари зудлик билан вазиятни қўлга олиб, светофорлар ишламаётган чорраҳаларда автомобиллар ҳаракатини тартибга солишди. Тошкент шаҳар ИИББ зарурат бўлмаса шахсий автомобиллардан фойдаланмасликни сўраб чиқди.\nИИВ мамлакат бўйлаб электр таъминоти узилиши муносабати билан барча шахсий таркиб жамоат хавфсизлиги ва йўлларда тартиб сақлаш, шунингдек, фуқаролар мулкларини қўриқлаш ишларига жалб этилганини маълум қилди.\n25 январь куни республикада мавжуд патруллик йўналишларига қўшимча равишда 6600 дан зиёд йўналишлар ташкил қилинган, 1400 дан ортиқ махсус автотранспорт ва 12 минг нафардан ошиқ шахсий таркиб хизматга жалб этилган. Вазирлик фуқаролардан хавфсизлик чоралари вақтинча кучайтирилганини тўғри қабул қилган ҳолда, ходимларнинг талабларига сўзсиз риоя қилишларини ва имкон қадар тунги вақтларда уйда бўлишларини илтимос қилди.\nKun.uz блэкаут вақтида йўл-патрул ва патрул-пост хизмати қандай ишлагани ҳақида видеолавҳа тайёрлади.\n“Қамчиқ” довонидаги автойўл туннелларида ўчиб қолган ёритиш тизимининг фаолияти тикланиб, 2300 дан ортиқ енгил ва юк автомобилларининг хавфсиз ҳаракати таъминланди.\nБундан ташқари, энергоколлапс сабабли сув таъминотида узилишлар кузатилди, Ўзбекистон аэропортлари фаолияти вақтинча тўхтатилди, бироқ бу жараён қисқа муддат давом этиб, самолётларни қабул қилиш қайта йўлга қўйилди.\nЎзбекистонда президент топшириғига биноан электр энергияси таъминотида юзага келган носозликлар сабабини аниқлаш ва бартараф этиш бўйича Бош вазир ҳузурида ҳукумат комиссияси тузилди. Комиссия томонидан биринчи навбатда генерация жараёнини тиклаш ҳамда юқори ва паст кучланишли электр тармоқларига кучланиш бериш орқали истеъмолчиларнинг электр таъминотини тиклаш вазифаси қўйилди.\n«Свет»сиз қолган Тошкентнинг тунги манзаралари – Фотогалерея\n25 январь кечга бориб иситиш тизимини тиклаш ҳаракатлари кетаётгани, соат 18:00 ҳолатига республика бўйича вазирлик тизимидаги 500 та қозонхонадан 80 таси фаолиятини тиклагани маълум қилинди. Соат 19:00 да Уй-жой коммунал хизмат кўрсатиш вазирлиги Тошкентда 6 соат ичида сув таъминоти тўлиқ тикланиши ҳақида хабар берди ва айтилган муддатда ичимлик суви таъминоти қайта тикланди.\nЭнергетика вазирлиги соат 19:30 ҳолатига республика бўйлаб электр энергияси тикланган ҳудудлар рўйхатини эълон қилди. Соат 21:30 да Тошкент шаҳрида энерготаъминоти 60 фоизга, соат 21:50 ҳолатига республика бўйича электр энергияси таъминоти 45 фоизга тиклангани маълум қилинди, бироздан сўнг Қашқадарё ҳамон буткул “свет”сиз қолаётгани очиқланди.\n26 январ тонгидан эса ёқилғи муаммоси пайдо бўлди. Табиий газ асосан аҳоли эҳтиёжлари ва иссиқлик электр станцияларига йўналтирилгани сабабли “газ-заправкалар” ва ижтимоий аҳамияти кам юридик истеъмолчиларга вақтинча газ берилмаяпти.\nКун давомида, шунингдек, табиий газ босими пасайди, айрим ҳудудлар эса газсиз қолди. Бунинг сабаби – электр ўчиши сабаб газни қайта ишлаш заводлари фаолияти тўхтаган эди. Ўз навбатида, электр энергияси ишлаб чиқариш учун ҳам газ керак (Ўзбекистонда 80 фоиздан ортиқ электр энергияси ИЭСларда ишлаб чиқарилади), шу сабабли ҳам табиий газ биринчи навбатда ИЭСлар ва хонадонларга йўналтирилмоқда.\n25 январдаги ялпи электр узилишларидан олдин ҳам, Қозоғистонда энергетика мувозанатини сақлаб туриш билан боғлиқ “таранг вазият” ҳукм сургани ойдинлашди. Мамлакатнинг бош энергооператори шу сабабли тўрт кун олдин криптомайнерларни огоҳлантириб, улар бир ҳафтага электр тармоғидан буткул узилишини маълум қилган.\nЭксперт Михаил Беляев Ўзбекистон, Қозоғистон ва Қирғизистон энергетика тизимидаги узилишлар Қозоғистонда фаолият юритаётган криптовалюта ишлаб чиқарувчи майнинг фермалари фаолияти билан боғлиқ бўлиши мумкинлигини айтмоқда. Унинг сўзларига кўра, Хитойда майнинг фермалар фаолияти тақиқланганидан сўнг уларнинг катта қисми Қозоғистонга кўчиб ўтган.\nМайнинг фермаларда криптовалюта ишлаб чиқариш учун жуда ҳам юқори даражада электр энергия талаб қилинади. Яқинда Россия Марказий банки томонидан майнинг фермалар фаолияти тақиқланиши тўғрисидаги хабар ортидан россиялик майнерлар Қозоғистон ҳудудига кўчиб ўтган. Қозоғистон ҳозир криптовалюта ишлаб чиқариш бўйича дунёда иккинчи ўринда туради. Қозоғистон парламенти депутати Ержан Худайберген энергоколлапс юзага келишида майнерларни айблаб чиқди ва уларнинг фаолияти устидан назорат кучайтирилишини талаб қилди.\nБлэкаут сабабли Қозоғистоннинг Олмаота, Чимкент, Тароз, Жамбил ва Туркистон вилоятлари ҳам “свет”сиз қолди. Натижада ушбу шаҳарларда ҳам светофорлар ишламай қолган.\nОлмаота, Фото: megapolis.kz / Instagram\nҚозоғистоннинг асосий электр тармоқлари оператори – KEGOC компанияси авария оқибатлари бартараф этилаётгани, энергия таъминотини тиклаш учун ишлаб чиқариш ҳажми 500 мегаваттдан 1500 мегаваттгача оширилганини маълум қилди.\nОлмаота шаҳрида “свет” ўчгани сабабли троллейбуслар қатнови тўхтаб қолгани хабар берилди. Лекин Тошкентдан фарқли ўлароқ бу ерда метро фаолиятини давом эттирган. Шунингдек, шаҳарда аэропорт ва вокзал фаолияти ҳам одатдаги режимда ишлаб турган.\nБлэкаут сабабли мобил алоқа ва интернет сифати ёмонлашган, мобиль операторлар қўшимча генераторлардан фойдаланишга мажбур бўлишган.\n25 январь соат 15:00 да Олмаотада, кечга бориб эса бутун Қоғоғистон бўйича электр энергияси таъминоти тиклангани хабар берилди.\nБлэкаут натижасида Қирғизистоннинг Бишкек шаҳри, Норин, Ўш, Жалолобод, Чўй ва Иссиқкўл вилоятлари энергия таъминотидан тўлиқ узилиб қолди. Натижада ушбу ҳудудларда светофорлар, банкоматлар, троллейбуслар ишламай қолган.\nИнтернетда энергия таъминотидаги узилишлар ёқилғи қуйиш шохобчалари фаолиятига ҳам таъсир ўтказгани, “заправка”ларда катта навбатлар юзага келгани акс этган суратлар тарқалди.\nЧунқурчак тоғ-чанғи базасида электр ўчгани сабабли одамлар дор йўлида қолиб кетди.\n“Бишкекшаҳарлифт”нинг маълум қилишича, пойтахтдаги кўп қаватли биноларда свет ўчган вақтда 40 киши лифтда қамалиб қолган.\nТаъминотдаги узилиш сабабли “Манас” халқаро аэропортида йўловчиларни рўйхатга олиш маълум муддат тўхтатиб қўйилди. Бироқ кўп ўтмай захира генератор ишга туширилиб, рўйхатга олиш тикланди. Мамлакатдаги аэропортлар одатдаги режимда фаолият юритишда давом этди.\nЭнергоколлапс туфайли Бишкек бир неча соат ичимлик сувисиз қолиб кетди. Бунга насослар ишламай қолгани сабаб қилиб кўрсатилди. Савдо-сотиқ фаолиятида ҳам қийинчиликлар кузатилди, одамлар фақат нақд пулга савдо қилишга мажбур бўлишди.\nБишкекда буйрак кўчириб ўтказиш бўйича мураккаб жарроҳлик амалиёти бўлаётган вақтда “свет” ўчиб қолгани, шифокорлар қўл телефонлари ёруғида операцияни давом эттиришга мажбур бўлишгани, кейин генератор ишга тушиб, амалиёт муваффақиятли якунлангани ҳақида хабар берилди.\nҚирғизистон расмийлари 25 январь соат 13:00 да электртаъминотидаги узилишлар ҳеч қандай авария билан боғлиқ эмаслиги, таъминот тез орада тикланишини маълум қилишди. Соат 13:30 да пойтахт аҳолисига “свет” берила бошланди. Бироқ қирғиз нашрларининг ёзишича, ҳалича, иссиқлиқ, электр энергияси таъминоти тўлиқ тиклангани йўқ, одамлар совуқда қолишмоқда.\n26 январь куни Қирғизистон энергетика вазири Дўсқул Бекмурзаев рўй берган ҳодиса бўйича мамлакат парламентида ҳисоб берди. Депутатлар ундан нима учун ҳалигача иситиш тизими фаолияти тикланмагани, коллапс натижасида кўрилган зарар қачон ҳисоблаб чиқилиши бўйича изоҳ сўрашган. Вазирнинг сўзларига кўра, рўй берган инқирозли вазиятда ҳеч бир хусусий ГЭС аҳолига энергия сотишни истамаган. Бекмурзаев, шунингдек, журналистлар билан суҳбат чоғида носозлик сабабларини давлатлараро комиссия ўрганишини айтган.


Ўғилнинг ўчи — Кыргыз Республикасынын Маданият, маалымат жана туризм министрлигинин алдындагы Маалымат жана массалык коммуникациялар департаменти\nШу муносабат билан И. Лебедев Қирғизистон фуқароларига миллий ҳайдовчилик гувоҳномалари билан Россия ҳудудларида ишлашга берилган рухсатни бекор қилиш тўғрисидаги масала муҳокама этилишини маълум қилди. Расмий маълумотларга қараганда, Россияда 600 мингдан ортиқ қирғизистонлик меҳнат қилади. Уларнинг 20 фоиздан кўпроғи ҳайдовчилик билан шуғулланади.\nХўш, ҚР Президентининг бу фармони чиндан ҳам иқтисодий ва сиёсий иттифоқчимиз бўлган Россияни обрўсизлантириш, рус халқининг қадриятларини ерга уришга қаратилганми? Фармонда 1916 йилги миллий-озодлик қўзғолонидан бир ярим йилча ўтиб рўй берган Октябрь инқилоби қирғиз халқига ўз давлатчилигини тиклаш имконини берганлиги таъкидланади. Бироқ сўнгги йилларда 7 ноябрь ўз аҳамиятини йўқотиб бормоқда. Шу пайтгача 7 ноябрь Қирғизистонда Улуғ Октябрь Социалистик революцияси куни сифатида нишонланиб келган. Собиқ совет давлатлари ичидан фақат Қирғизистон ва Белоруссиядагина бу кун дам олиш куни, дея эълон қилинган. Яна шуни айтиш керакки, Қирғизистонда В.И. Ленинга ўрнатилган ҳайкаллар ҳанузгача олиб ташланмасдан ўз ўрнида турибди.\nРоссия империяси таркибида Туркистон деб аталган Марказий Осиё ҳудудида, жумладан, ҳозирги Қирғизистонда 1916 йили чор ҳукуматга қарши юзлаб исёнлар бўлиб ўтган эди. Қирғиз тарихчиларига кўра, қўзғолонларни бостириш пайтида рус армияси бир неча юз минг одамни қатлиом қилган, ўн минглаган қирғизлар Хитойга қочиб ўтиб жон сақлаб қолишган.\nКелинг, ҚР Президенти имзолаган фармоннинг масалага ойдинлик киритувчи ўринлари билан танишайлик. “2017 йилнинг 7 ноябрида тарихнинг бориши ва дунё тартибларини ўзгартириб юборган Улуғ Октябрь Социалистик революциясига 100 йил тўлади. ХХ аср бошларида Россия таъсирига тортилган кўплаб халқлар учун бу воқеа ҳал қилувчи аҳамиятга эга бўлди. 1916 йилги миллий-озодлик қўзғолони ортидан содир бўлган Октябрь революцияси қирғиз халқи учун ўз давлатчилигини қуриш имкониятини яратди”, — дейилади фармонда.\n“1916 йилги миллий-озодлик қўзғолони ва фожиавий ҳодисаларга, 1917 йилги Февраль ва Октябрь инқилобларига, ривожланишнинг совет давридаги сабоқ ва меросларига, ХХ асрдаги сиёсий қатағонлар оқибатларига объектив тарихий баҳо бериш ва аждодлар хотирасига ҳурмат бажо келтириш мақсадида ҳар йили 7 ва 8 ноябрь Аждодлар хотираси ва тарихи кунлари сифатида эълон қилиниши белгиланди», — таъкидланади ҳужжатда.\nБизнингча, бу сўзлардан Россияни қадрсизлантирувчи маъно топиш мушкул. 1916 йилги воқеаларга берилган баҳога келсак, ўша пайтдаги чор Россиясининг Туркистонга нисбатан сиёсати хато бўлганлиги СССР раҳбарлари томонидан ҳам доим танқид қилиб келинган, ҳозирги Россия раҳбарлари ҳам бу фикрга қўшилишади.\nШу боисдан Қирғизистон Президенти маъмуриятининг Ахборот сиёсати бўлими Россия Давлат думаси вице-спикери И. Лебедевга мурожаат билан чиқиб, “ҳужжатларни диққат билан ўқишни” сўради. «Давлат Думаси депутатининг “қирғизлар Россияга қарши кунни миллий байрам қилмоқчи” дея таъкидлаши у изоҳ бермоқчи бўлган ҳодисанинг асл мақсадини тушунмаслигидан далолат бермоқда», — дейилади Президент Маъмурияти томонидан тарқатилган хабарда.\nБаёнотда таъкидланишича, “Аждодлар хотираси ва тарихи кунларини таъсис этиш тўғрисидаги” фармон 7 ноябрга бошқача мазмун беришга қаратилган. Бу кун шу пайтга қадар Қирғизистонда миллий байрам сифатида нишонланиб келган. 1916 йилги ҳодисалар ҳам мамлакатимизда адолатли равишда Октябрь инқилобининг ижобий қабул қилиниши сифатида талқин қилинади.\n«Жаноб Игорь Лебедевнинг яшин тезлигида муносабат билдириши у бу матнни диққат билан ўқиб чиқишга улгурмаганлигини англатади. Нима бўлганда ҳам унга ҳужжатни диққат билан ўқиб чиқишни маслаҳат берамиз. Ана ўшанда унинг ўзига ҳам меҳнат муҳожирларига бўлган муносабатларидан воз кечиб, суверен давлат ички ишларига аралашмаслик лозимлиги ойдинлашади», — дейилади баёнотда.\nРоссияда соғлом фикрловчи инсонлар кўп. Шундай кузатувчилардан бири тарихчи Сергей Абашин РФ Давлат Думаси депутатларининг бу баёнотларини “расмий Москванинг нуқтаи назари сифатида талқин қилмаслик керак”, деб айтди.\n— Биз ҳозир фақат ЛДПР вакилларининг муносабатини кўриб турибмиз. Расман улар Давлат Думаси раиси ўринбосари каби катта лавозимларда бўлсалар ҳам, аслида Жириновскийнинг тушунарсиз ва миллатчилик руҳидаги ғоясини олға сурмоқдалар. Уларнинг нуқтаи назари расмий Москванинг нуқтаи назарини англатмайди. Аслини олганда, Россияда ҳам Октябрь революцияси куни байрам қилинмайди, — деди С. Абашин.\n“Коса тагида нимкоса” деганларидек, энди Россияда ишлаётган қирғизистонлик ҳайдовчиларнинг миллий гувоҳномалари билан иш қилишларига берилган рухсатни бекор қилиш керак деган талабнинг ким томонидан қўйилаётганлигига эътибор қаратайлик. Бу талабни киритган Игорь Лебедев Россия либерал-демократик партияси раиси Владимир Жириновскийнинг ўғлидир. В. Жириновский 2013 йилда Қирғизистоннинг қарзи учун Иссиқкўлни олиб қўйиш керак деб айтганлиги учун ҚР Жогорку Кенеши томонидан номатбул шахс деб эълон қилинган эди. Энди бўлса бу чирик сиёсатни унинг ўғли давом эттиряпти.\nЎзини Россия ватанпарвари деб билиб, отасининг ўчини олмоқчи бўлаётган И. Лебедевнинг фарзандлари Россияда эмас, Швейцарияда ўқишади. И. Лебедевни 2013 йили плагиатликда — бировнинг диссертациясини ўғирлаганликда айблашган эди.\nМухаммедкалый Абылгазиев КРнын Премьер-министри: «Өкмөт ишмердиги өлкөнүн айыл чарбасын өнүктүрүүгө багытталган ишканаларга ар тараптуу аракеттешет»


“Толибон” Афғонистон ҳудудида ИШИДни йўқ қилишга ваъда берди | Qalampir.uz\nОлам\t09 Июль 14:40 11615\nИШИД террорчилик гуруҳининг Афғонистон ҳудудида фаолият олиб боришига йўл қўйилмайди. Бу ҳақда бугун, 9 июль куни Москвада бўлиб турган “Толибон” ҳаракати делегацияси раҳбари Шоҳабуддин Делавер матбуот анжуманида айтиб ўтди.\n“Биз ИШИД ҳаракатининг Афғонистон ҳудудида ҳеч қачон фаолият юритмаслиги учун барча чораларни кўрамиз”, дейди Делавер.\n“Толибон” сиёсий идораси вакили Муҳаммад Соҳаил Шоҳиннинг таъкидлашича, ҳаракат мамлакат шимоли ҳамда шарқида ИШИД билан муваффақиятли курашган ва курашиб келмоқда.\nШоҳиннинг таъкидлашича, толиблар АҚШга Афғонистон вилоятларининг маъмурий марказларини эгалламаслик хусусида ваъда бермаган.\n“Вилоят маъмурий марказларига ҳужум қилмаслигимиз борасида АҚШ билан музокара ва келишувларда қайд этилмаган. Бу бизнинг ички масалаларимиз, эришилган келишувларнинг мазмуни билан ҳеч қандай алоқаси йўқ”, дейди у.\nДелавер ўз навбатида, АҚШ ҳанузгача қамоқдаги “Толибон” вакилларини озод қилиш тўғрисидаги келишувни бажармаганини таъкидлаган.\n“АҚШ қўшинларини олиб чиқиш жараёни кечиктирилди, маҳбусларимизни озод қилиш масаласи ҳам кечиктирилди, гарчи бу ҳам эришилган келишувлардан бири эди”, дейди у.\nЭслатиб ўтамиз, кеча, 8 июль куни “Толибон” вакиллари музокаралар учун Москвага ташриф буюрди. Ваҳоланки, ушбу ҳаракат Россияда тақиқланган ташкилот ҳисобланади.\nАфғонистон Москва “Толибон”\n31 Июль 13:36 51412\n31 Июль 18:28 29212\n02 Август 13:59 25102\n31 Июль 12:18 20205\n01 Август 21:20 18534


Дўстлар » MUZAFFAR.UZ\nАгар сизни дўстларингиз алдаса, уларнинг дўстлигига лоқайд қарасангиз ҳам, лекин бахтсизлигига ҳамдард бўлинг.\nЎн ёшлардаги Чарос Козимнинг дарвозаси тагига яқинлашаркан, ичкаридаги шовқинларни эшитиб тўхтаб қолди. Ортига қайтиб кетмоқчи бўлдию, кўз олдига иситмалаб ётган Шоирбек келди. Таваккал қилиб дарвозани тақиллатди. Бироздан кейин дарвоза очилиб, ўзи тенги Козим кўринди.\n- Чарос! Кир, киравер, - деди Козим суюнганини яширолмай.\n- Йўқ, киролмайман. Ойим уришадилар.\n- Биламан, ойинглар мени ёмон кўрадилар. Ўзинг айт, мени Шоирбекдан қаерим кам? Айбим унга ўхшаб кўп китоб ўқимаганимдами? Нима қилай китоб ўқисам кўзим оғриб кетяпти.\n- Йўқ, ойим сен ҳақингда ҳеч нарса демаяпти, улар дадангдан қўрқадилар. Шунинг учун бирга ўйнашимизга рухсат бермаяпти.\nИчкаридан эркакларнинг бақир-чақир қилиб кулган овозлари эшитилди.\n- Уйингларда меҳмонлар борми? – Чарос чўчигандек орқага тисарилди.\n- Ҳа, дадамнинг ўртоқлари келишган. Биласанми, улар карта ўйнашяпти. Сен ўзи нега чиқгандинг, бирон нима сўрамоқчимидинг?\n- Ҳозир Шоирбекларнинг уйидан келяпман. Бечора иситмалаб ётибди. Ойиси бизникига чиқиб дорига пул сўраганди. Ойим бермадилар, чунки ўзимиз пулдан бироз қийналиб қолганмиз. – Шуларни гапираркан Чарос ялинганнамо давом этди, - Козим, сени дадангда пул кўп-ку, сўраб кўр.\nЧароснинг нима сабабдан келганини тушунган Козимнинг жаҳли чиқиб, қошларини чимирди.\n- Намунча Шоирбек учун қайғураверасан? Ким айтди унга анҳорда чўмилсин деб!\n- Қизғанчиқ бўлмагин Козим, ахир Шоирбек дўстимиз-ку. Дўстлар шунақа оғир кунда бир-бирини корига ярамаса қачон ярайди?!\nКозим бироз шаштидан тушаркан, бўпти, пойлаб тур, деганча ичкарига кириб кетди. Бирпасдан кейин қайтиб чиқдида чўнтагидан пул олиб Чаросга узатди.\n- Вой, раҳмат Козим! Сен ҳақиқий дўстимизсан. Дадангдан сўраб олдингми ишқилиб? – деди Чарос хурсанд бўлганча.\n- Йўқ. Ҳозир меҳмонлар бор, олдиларига киролмайман.\n- Ўғирлаб олдингми?\n- Уйимизда пул мана бунча, - Козим кафти билан бўйнини кесди, - дадам олганимни билмайди ҳам.\nОрадан йиллар ўтди. Козим, Чарос ва Шоирбек улғайишди. Мактабни битиришди. Ҳар уччаласи пойтахтга бориб интститутга киришни режалаштиришди. Кетишларидан аввал болаликлари ўтган қадрдон боғда тўпланишди. Олма дарахти тагида ўқишга кириш учун қандай хужжатлар тўплаш керак, қачон йўлга чиқилади, шу каби маслаҳатларни пишитиб олишди.\n-Болалар энди кетақолайлик, - деди Чарос ўрнидан туриб. - Йўлга тайёрланайлик, ҳадемай қоронғу тушиб қолади.\nУч дўст ўрниларидан туриб уйлари томон кетишаркан, Козим анҳор тепасида очилиб турган гулга кўзи тушди. Аста гулни узиб олди. Шоирбекнинг қўлтиғидаги китобни ўзига билдирмай бир туртганди, китоб ўтлар орасига тушди. Шоирбек китобини оламан деб ерга энгашганида Козим Чароснинг ўнг томонига ўтиб олдида, қизга гулни тутқазди. Уни пойламай кетаётганларидан Шоирбекнинг жаҳли чиқди. Китобини яна қўлтиқлаганича ортларидан етиб олди.\nБу пайтда дарвоза тагидаги ўриндиқда Чароснинг ота-онаси уларнинг боғдан қайтишаётганини кўришаркан дадаси гап бошлади:\n- Қизинг кап-катта бўлиб қолди, ҳадемай турмушга чиқади, ҳалиям ўғил болалар билан юрибдими? – деди бироз жаҳли чиқиб.\n- Булар болаликдаги дўстлари-ку дадаси, кўздек қўшнилар, болалигидан кўз олдимизда катта бўлишди, нега хавотир олаверасиз? – ойиси ҳам Чаросдан хавотир олсада вазиятни юмшатишга уринди.\n- Шоирбекдан-ку хавотирим йўқ, тоғасини қўлида катта бўлган, етим бўлса ҳам ақлли-ўқимишли йигит. Онаси раҳматли бекорга исмини Шоирбек қўймаган экан, келажакда у шоир бўладиган бола. Лекин анави Козим шу пайтгача ёмонлигини кўрмаган бўлсамда барибир унга ишонмайман. Минг қилсаям отаси қиморбоз, ёшлигида хотини шўрликни юрак касалига чалинтириб ўлдириб юборган. Мана энди, ўзи касалванд бўлиб қолди. Қазисан қартасан асли зотингга тортасан деганлар. Қараб тур хотин, Козим ҳам худди отасига ўхшаган бўлади. Балки қиморбоз бўлмас-ку, барибир яхши тарбия кўрмай улғайди.\n- Ҳали булар уччаласи биргаликда ўқишга киришмоқчи. – ойиси бироз жим бўлиб қолдида хавотир билан, - дадаси, шаҳарда Чарос ёлғиз ўзи, ёнида Козим бўлса нима бўларкина?\n- Э, буёғидан хавотир олма онаси, Шоирбекнинг ўқишга кириб кетишига юз фоиз аминман. Лекин Козим икки дунёда ҳам киролмайди. Ҳозир пули борни эмас, мияси ишлайдиганни олишади ўқишга, хотин. Кўрасан, Козим киролмай қайтиб келади.\nЧарос, Козим, Шоирбек уччаласи мандат доскаси тагида рўйҳатларга тикилганча фамилияларини излашмоқда.\n- Чарос, қара! – Шоирбек бармоғи билан ёзувни кўрсатди. - Сени фамилиянг, табриклайман!\nЧарос рўйҳатга кўз югуртираркан қувонганидан чапак чалиб юборди.\n- Шоирбек қара, сениям фамилиянг ёзилибди. Урре!\nУлар энди Козимнинг фамилиясини излай бошлашди, топишолмади. Бир-бирларига қараб ҳижолат чекканча Козимнинг ёнига яқинлашишди. Козим алам билан уларга тикилиб турдида қўлидаги дафтар-ручкани ерга жаҳл билан улоқтирганча дарвоза томон кета бошлади. Чарос билан Шоирбек унинг ортидан эргашишди. Шоирбек Козимни тинчлантирмоқчи бўлиб энди гап бошлаганида Козим итариб юборди. Жаҳл билан машинасига ўтириб, шиддат билан юриб кетди.\n- Бор-е, нима, киролмасанг биз айбдормизми! – Козимнинг ҳаракатидан Шоирбек хафа бўлганча ортидан бақирди. - Аҳмоқ эдинг, аҳмоқлигингча ўтиб кетасан!\n- Уф, жаҳли бурнининг учида туради-я, - деди Чарос уст-бошини қоқиб. - Кўйлагимни ҳам чанг қилди, ярамас.\nКозим ўз хонасида хаёлга толиб ётаркан, хамон ғазабини босолмасди. “Ҳозир Чарос билан Шоирбек нима қилишаётган экан? Улар ҳар куни, ҳар дамда биргалар, - деди ўзига ўзи Козим. - Ётоқхоналари ёнма-ён, парталари битта, дарсга бирга бориб, бирга қайтишаётгандир менсиз!”. У алам билан ўрнидан турди. Дераза қаршисида турганча сигарет чека бошлади. “Шоирбек, омадинг келди ўртоқ, Чарос билан ёлғиз қолишингга ўқиш баҳона бўлди сен учун. Лекин билиб қўй, Чарос меники! Уни мендан тортиб ололмайсан!”.\nАлламаҳалгача шу ўйлар билан ётган Козимнинг уйқуси келавермади. Ўрнидан турдида, дадасининг хонасига кириб борди. Дадаси ҳам ухламаган экан, ерда ўтирганча пулларни санаб, гули гулига тахланганларини коробкага жойларди.\n- Дада, сизда зарил гапим бор, - деди Козим унинг тепасига бориб.\n- Тўхтаб тур, чалғитма, ҳисобдан янглиштирмай тур.\nОтаси “йўқол” дегандай қўл силтади. Бу ҳолдан Козимнинг жаҳли чиқиб кетди. Оёқлари билан ердаги пулларни тепа бошлади.\n- Пул, пул! Сизнинг хотинингиз ҳам, болангиз ҳам мана шу пуллар дада! Бу ҳаётга келиб қимор ўйнаб, пул йиғишдан бошқа нарсаларни ҳам биласизми-йўқми! – шундай деркан бир даста пулни чангаллади. - Мен ўқишга киролмадим! Мана шу пуллариз менинг орзу-ҳавасларимга, истакларимга ёрдам ҳам беролмади-ку. Шу пуллар туфайли онамдан жудо бўлганман, пуллар туфайли жигарлариз биздан юз ўгириб кетишган!\nОтаси Козимнинг қўлидаги пулларни эхтиёткорлик билан тортиб олди.\n- Пулларга тил теккизма билдингми? Ўқишга киролмаганингни аламини нега мендан оляпсан? Агар шу пуллар бўлмаганида мана бу уй-жой, тагингдаги машина, еб-ичаётганларинг қаердан келяпти? Катта холангникиданми?\n- Сиз ҳам холамга тил теккизманг. Болалигимда неча марта холам йиғлаб келганди, мени олиб кетмоқчи бўлганида йўл қўймагандингиз. Балки холам билан кетганимда ҳозир ўзимни ёлғиз, ҳеч кимга кераксиз ҳис қилмаган бўлардим!\nДадаси коробка қопқоғини ёпдида, ўрнидан турди. Стол устидаги ароқдан пиёлага қуйиб ичиб юборди. Сўнг ховуридан тушиб, гап бошлади.\n- Ўтир, нима гапинг бор ўзи? Шаҳардан қайтганингдан бери шу аҳвол, ўқишга киролмаган фақат сенми? Ўв бола, менга қара, ўқишга кириб қуруқ дипломни қучоқлаб юрганингдан нима фойда? Сенга нима етишмаяпти ўзи?\n- Бахт етишмаяпти дада, бахт! – деганча Козим кўксига муштлади.\n- Бахт?! – дадаси бор овози билан баралла кулиб юборди. - Бахт дегани нималигини сен тирранча халиям тушуниб етмадингми? Мана бахт, кўз олдингда сочилиб ётибди-ку!\nКозим ховуридан тушиш учун бир оз тин олдида, босиқ овозда давом этди.\n- Дада, Чаросникига совчиликка чиқинг. Мен уни яхши кўраман.\n- Нима? – дадасининг ҳайратдан кўзлари олайиб кетди. - Ҳали уйланишга ёшлик қиласан. Ундан кейин Чароснинг уйи шундоқ тумшуғимизда бўлса, чиқарман совчиликка вақти-соати келганда.\nКозим яна тутақиб кетди.\n- Унгача кеч бўлади, дада, Чаросдан айрилиб қолишим мумкин.\n- Э... ўша камбағални қизини ким оламан деб ўлиб турибди. Шартнома асосида ўқиётган талаба бўлса, ота-онаси барибир хали-вери узатишмайди, - дадаси ўйланиб қолди. - Бўпти, бугун кеч бўлди, бироз кайфим ҳам бор, эртага чиқаман.\nЧарос билан Шоирбек институт дарвозасидан чиқиб келишаркан Шоирбек қўл телефонига тикилганча гапирди.\n- Чарос, негадир Козимга қўнғироқ қилсам ўчириб қўйяпти. Мабодо сенга қилмадими?\n- Мен ҳам икки кундан бери гаплашмадим. Ҳозир қилиб кўрайчи.\nЧарос сумкасидан қўл телефонини олиб керакли рақамларни излай бошлади.\nБу пайтда Козим супада ўтираркан хамон ич этини ерди. “Биламан, ҳозир иккалангиз биргасиз, сизларни биргаликларингизни эшитганимдан кўра гаплашмаганим маъқул”, унинг хаёлини телефоннинг қўнғироғи бўлди.\nЖавоб бўлавермагач Чарос елкасини қисди.\n- Тавба, яна ўчириб қўйди. Ишқилиб тинчликмикин?\n- Ўқишга киролмаганига биздан хафа. Нима биз айбдормизми? – деди Шоирбек энаси қотиб.\n- Қўявер, бизларни соғинса ҳадемай ўзи келиб қолади. Қўнғироқларимизга жавоб бермагани учун кўради ҳали. Юр кетдик, кутубхонада одам кўпайиб кетмасин.\nКозим Чароснинг навбатдаги қўнғироғини кутди. Лекин бошқа қўнғироқ бўлмади. Юраги сиқилиб ўрнидан турди, ҳовлида у ёқдан бу ёққа юрганча дадасининг келишини пойлади. Ниҳоят дарвоза очилиб, дадаси кўринди.\n- Дада, Чаросни ота-онаси билан гаплашдизми? Нима дейишди?\n- Вей... қизиқ саволларни берасан-а? Негалигини мен қаёқдан билай. Уй-жойим, йиққаним ҳаммаси шуларники, берсанглар Козимдек йигитга берасизларда десам ҳам кўнишмади. Сен ҳам ҳадеб ялинаверма, дарахтни силкитсанг қиз ёғилади. – шундай деркан дадаси кўксини силай бошлади. - Вой юрагим, бош оғриғи қилиб бирпас ётмасам бўлмайди.\nДадаси ичкарига кириб кетгач Козим Чаросга қўнғироқ қилди. Қисқа гудокдан кейин Чароснинг жаранглаган овози эшитилди.\n- Козим! Ҳайрият, тирик экансан-ку! Нега қўнғироқларимизга жавоб бермаяпсан?\nОғир жимликдан кейин Козим овоз чиқарди.\n- Чарос, сени соғиндим.\nЧароснинг жарангдор кулгуси янгради.\n- Биз ҳам сени соғинганмиз.\n- Биз? Шоирбек ёнингдами?\n- Ҳа, ҳозир кутубхонадамиз. Қачон биздек мусофир дўстларингни зиёрат қилишга келасан?\n- Билмадим, балки эртага борарман.\nЭрталабдан эзмаланиб ёмғир ёға бошлади. Козим институт ҳовлисидаги қулочи кенг дарахт ортида сигерат чекканича Чароснинг чиқишини пойларди. Шу пайт Чарос билан Шоирбек кўринишди. Шоирбек костюмини ечиб Чаросни пана қиларкан, Чарос ҳам унинг қўлтиғидан маҳкам ушлаб олди. Иккаласи севишганлар каби кулишганча ёмғир тагида чопиб кета бошлашди. Уларнинг ортидан кузатиб турган Козим ёмғир остида жиққа ҳўл бўлганча рашк, алам билан қараб қолди.\nҚоронғи тушди. Момақалдироқ гумбурлади. Ухлаб ётган Чарос гулдурак овозидан чўчиб уйғониб кетди. Уйқуси ўчиб кетмаслиги учун кўзларини юмиб ётаверди. Қулоғига кўча томондан Козимнинг уни чақираётгани эшитилгандек бўлди. Чарос сакраб ўрнидан турдида деразадан ҳовлига мўралади. Ҳақиқатдан ҳам Козим ёмғир остида, ҳовлининг ўртасида турарди. Чарос курткасини устига ташлаб ҳовлига тушди.\n- Козим? Шу маҳалда қаердан келиб қолдинг?\n- Чарос! –Козим Чароснинг олдига яқин борди, унинг қўлини ушлаб ўзига тортди. - Мен сени яхши кўраман Чарос! Сенсиз яшолмайман.\n- Қўйиб юбор, бу нима қилганинг? – Чароснинг ҳайратдан кўзлари янада катталашди. - Нима бало мастмисан? Қачон ичишни ташлайсан аҳмоқ?!\n- Сендан айрилиб қолишим мумкинлиги билган кунимдан бери дунё кўзимга қоронғу. Барибир мен сени ҳеч кимга бермайман, сен меникисан, Чарос, сени болалигимдан яхши кўраман.\nЧарос Козимнинг юзига тарсаки туширди.\n- Кет Козим, кет. Мен сени дўст деб юргандим, сен эса...\n- Шоирбек-чи, у ҳам дўстингми ёки севгилингми? Биламан, иккаланг севишиб юрасанлар, мендан қутулганларингга хурсандсанлар, ҳаммасини ўз кўзим билан кўрдим.\nЧарос ўз хоналари деразасидан мўралаётган талабаларни кўриб ҳижолати ошди.\n- Козим илтимос, кетақол. Ҳаммани уйғотиб юборасан, илтимос мени шарманда қилма, ўтинаман.\n- Сенсиз ҳеч қаёққа кетмайман, - деди Козим хамон Чароснинг қўлидан маҳкам ушлаганча. - Ҳозироқ мен билан бирга кетасан. Тўй қиламиз, оила қурамиз. Мен ҳам одамман, одамларга ўхшаб яшамоқчиман, бахтли бўлмоқчиман. Юр Чарос!\nШундай деганча Козим Чаросни судрай бошлайди. Шу пайт Шоирбек пайдо бўлди, у Козимнинг ёқасидан маҳкам тутганча ғазаб билан гап бошлади.\n- Ўзингни бос Козим! Уялмайсанми? Бу ерга Чаросни ҳамманинг ёнида шарманда қилгани келганмидинг?\n- Ўзингчи? Ўзинг кимсан? Сен севги ўғрисисан! Менинг муҳаббатимга эга бўлиб олдинг, Чаросни мендан тортиб олдинг. Ўзинг менга дўстмисан ё душманмисан? Мен сенга Чаросни севишимни аллазамон айтгандимми? Айтгандим. Юрагимдаги дардни билиб туриб менга хиёнат қилдинг.\n- Нима, юрак фақат сенда борми?! - Шоирбек шундай деганча Козимнинг юзига мушт туширди. Козим гандираклаб йиқилди. Бошидан қон оқа бошлади.\n- Ҳай нима шовқин! Нима қиляпсизлар? Кимсизлар? – хизмат жойини бир муддатга холи қолдирган ётоқхона қоровули югурганча келиб қолди. Ерда ётган Козимни, унинг тепасида нима қиларини билмай турган Чарос билан Шоирбекка бир-бир қараб қўйдида:\n- Нега анграйиб турибсизлар? “Тез ёрдам” чақириш керак, - деганча ичкарига қараб югурди.\nКасалхона. Козим боши боғланган холда ётибди. Тепасида терговчи саволга тутмоқда.\n- Ҳақиқатни нега яширяпсиз йигитча? Гувоҳларнинг айтишича сизни калтаклаб йиқитишган, тан жароҳати беришган.\n- Ҳеч ким мени калтакламади. Ўзим сирпаниб йиқилдим. Маст эдим, гандираклаб кетдим, - деди Козим бепарво.\n- Охирги сўзингизми бу.\n- Ҳа, ҳеч кимда даъвоим йўқ.\nТерговчи чиқиб кетиши билан ҳамшира кириб келди.\n- Сизни кўришга дўстларингиз келишибди. Бир қиз билан йигит. Қишлоқдошларингиз экан.\n- Айтинг, киришмасин, уларни кўргим келмаяпти.\nҲамширадан рад жавобини эшитган Шоирбек жаҳли чиқиб Чаросга юзланди.\n- Козимнинг қилиқларини тушунолмаяпман, нега бунақа қиляпти ўзи? Ҳозир кириб юзма-юз гаплашиб оламан.\n- Тўхта! – Чарос унинг йўлини тўсди. - Керакмас, кирма. Барибир фойдаси йўқ. Энди у сенга рақиб, у билан орамизда дўстлик қолмади.\n- Барибир кираман, - деганча Шоирбекнинг қайсарлиги тутди.\n- Ундай бўлса ёки уни, ёки мени танлашингга тўғри келади! – деди Чарос ҳам асабийлашиб.\nШоирбек шаштидан қайтдида билганини қилсин деганча қўл силтаб касалхонадан чиқишди.\nОрадан йиллар ўтди. Чарос билан Шоирбек ўқишни битириб, олий маълумотли мутахассис бўлиб қишлоққа қайтиб келишмоқда эди. Автобусда келишаркан, таниш манзаралардан завқланиб суҳбатлашиб келишарди.\n- Чарос, бугуноқ тоғамга муносабатимиз ҳақида айтаман, - деди Шоирбек қулай фурсат келганидан енгил тортиб. - Эртага сизларникига совчи бўлиб чиқадилар.\nЧарос ҳеч бир сўз айтмади. Жилмайганча унинг елкасига бошини қўйди. Орқадан бир йўловчининг овози эшитилди.\n- Шопир ака, илтимос, “Козим” номли ресторан олдида тўхтатиб кетинг.\nЧарос билан Шоирбек бараварига орқага, овоз келган томонга ўгирилишди.\n- “Козим” ресторани дедими? – Чарос Шоирбекка маъноли тикилди.\n- Хабаринг йўқмиди? Козим дадасининг вафотидан кейин мерос қолган пулларига ўзининг шахсий ресторанини қурдирибди. Бадавлат бўлиб кетган дейишади.\n- Ишқилиб отасига ўхшаган қиморбоз бўлмаганмикин?\n- Унисини билмадим.\n- Биласанми, гоҳида уни эслаганимда болалигимизда бирга ўйнаганларимиз, кўлда чўмилганларимиз ёдимга тушиб кетади. Қаёқданам Козим менга кўнгил қўйди ҳайронман. Барибир унга ичим ачийди, минг қилсада болаликдаги дўстлар эдик.\nКозим Чароснинг қўлини кафтига олди.\n- У вақтлар болаликда қолиб кетди. Энди ҳаммамиз улғайдик, ўз ҳаётимизни қуришга ҳаққимиз бор. – Шоирбек бир муддат табиатга қараб турдида, жилмайганча яна гапида давом этди. -Чарос, инсонлар кечиримли бўлишлари керак. Кел иккимиз уни кўришга борамиз. Балки ўзгаргандир.\n- Бўпти, бизни кўриб севиниб кетса керак, - Чаросга Шоирбекнинг таклифи ёқди.\nЭртасига улар “Козим” ресторани тагида йўловчи машинадан тушишди. Ҳашаматли ресторанга хавас билан тикилиб туришдида, зиналардан кўтарилишди. Ичкарига киришлари билан официант уларни мулозамат билан кутиб олди.\n- Кечирасиз, шу рестораннинг хўжайинини чақириб келинг. Биз унинг дўстлари эдик, - деди Шоирбек бўш стулларга бориб ўтиришгач.\nБироздан кейин Козим пайдо бўлди. Шоирбек билан Чаросни кўриб ғалати бўлиб кетди. У анча улғайган, жиддийлашган. Қиёфасида аввалгиданда жаҳлдорлик зоҳир эди. Биринчи бўлиб Чарос ўрнидан туриб унга қўлини чўзди.\n- Яхшимисан Козим.\nШоирбек ҳам ўрнидан туриб қучоқ очиб кўришмоқчи бўлдию. Кафтлари ҳавода муаллақ қолди. Козим ўзини орқага тортиб қўл чўзди.\n- Ўтиринглар. Хўш, ўқишларни битириб, ўз сохангизни мутахассиси бўлиб келганинглар билан табриклайман. Буни албатта ювмасак бўлмайди Официант! Коньяк келтиринг.\n- Кераги йўқ, - деди Шоирбек Козимнинг совуқроқ кутиб олганидан хафа бўлиб. - Биз ичмаймиз.\n- Нега энди, шоирларнинг кўпчилиги ичади, йўқса илҳом париси қочиб кетади деб эшитгандим, - деди Козим пичинг оҳангида. - Ҳая... узр унутибман, ахир сенинг ўзингнинг илҳом фариштанг бор-ку. Тўғрими Чарос.\n- Козим, анча йиллардан бери кўришмадик. Минг қилсада болаликдан дўстлар эдик. Биз олдингга сени соғиниб, сендан хавотир олиб келгандик.\nЧароснинг бу гапи Козимга эриш туюлди. Шоирбек тараф бўлаётганидан жаҳли чиқсада, ўзини босди. Кулганча гап бошлади.\n- Нега мендан хавотир оласизлар? Мана кўриб турибсизлар тўрт мучам соғ-саломат, мана шу ҳашаматли рестораннинг хўжайиниман. Қаерга қўлимни узатсам етади.\nШундай деркан рюмкаларга коньяк қуйди. Шоирбек қуйма дегандек рюмкани тортиб олаётганида унинг қўлини итариб ташлади.\n- Бу ерда мен мезбонман, сизлар эса меҳмонсизлар. Меҳмон иззатини билиб жим ўтириши керак. Қани, олдик бўлмаса, бундан беш йил аввал қабрга кўмилган дўстлигимиз учун кўтарамиз.\nБу пайтда Чароснинг отаси билан онаси суҳбатлашиб ўтиришарди.\n- Эрта индин Шоирбекнинг совчилари келиб қолади. Тайёргарлигимизни кўриб қўяйлик дадаси.\n- Э, Шоирбекнинг тоғаси билан худони берган куни маҳаллада учрашиб турамиз-ку. Нимасига тайёргарлик кўрасан. Шарт-шароитимизни, аҳволимизни яхши билади. Анови озарбайжонларнинг киноси бор-ку “Аршин мололон”, ўшанга ўхшаб битта мулла, иккита қанд, нима дединг онаси...\n- Уялинг-е дадаси, ёлғизгина қизимиз бўлса. Аввал қўшни бўлган бўлса, энди қуда бўлмоқчимиз. Куёвнинг ҳурматини ҳозирдан жойига қўймасак уят бўлади. Ростини айтсам, авваллари Шоирбекни ёқтирмасдим. Тоғасиникида сиғинди, болалигида жуссаси кичкинагина, бўш-баёв бола эди. Ҳозир биб-бинойидек келишган йигит бўлибди. Майли, ёқтираманми-йўқми энди фойдаси йўқ. Чарос турмушга чиқсам, фақат шунга тегаман деяпти.\n- Қўявер, қизимизнинг ақли-ҳуши жойида. Иккаласи бир-бирини обдон синашди. Худо хохласа бахтли бўлишади.\nКозим маст бўлиб қолди. Шоирбек билан Чарос унга раҳмлари келганича тикилиб ўтиришарди. Чарос Шоирбекка “кетамиз” дея имлади. Шоирбек ўрнидан тураркан:\n- Козим, оғайни, юр уйингга олиб бораман. Кайфинг ошиб қолди, - деганча унинг билагидан тутди.\nУлар Козимни кўчага олиб чиқишди. Кўча қоп-қоронғу, Чарос машина тўхтатмоқчи бўлди. Ҳеч бир машина олиб кетгиси келмас, Шоирбек Козимни йиқилиб тушмаслиги учун маҳкам ушлаб турарди. Шабада таъсир этиб Козим ўзига келди. Шоирбекка нафрат билан тикилди.\n- Сен дўст эмассан, сен ўғрисан! – деди қўлини пахса қилиб. - Менинг бахтимни ўғирлаган ўғрисан!\nШоирбек жаҳл билан уни қўйиб юборди.\n- Яна бошлаяпсанми? Биз сени одам деб келсак. Сен бўлса... Чарос, юр, иззатини билмаган одам билан тил топишиб бўлмайди, кетамиз.\nШоирбек Чароснинг қўлидан тутганча кетишга чоғланини кўрган Козимнинг баттар рашки қийнади. Бор кучини тўплаб ўрнидан турди. Шоирбекни елкасидан тутиб ўзига қаратди.\n- Бир пайтлар менга мушт туширгандинг Шоирбек! Ўшанда мен индамай кетганман. Ҳозир ўша қарзингни узиш фурсати етди.\nКозим тугилган муштини Шоирбекнинг юзини мўлжаллаб кўтарган замон Шоирбек унинг қўлини итариб ташлади. Козим гандираклаб йиқилди, жон ҳолатда ўрнидан турдида, бу сафар Шоирбекнинг юзига зарб билан мушт туширди. Энди Шоирбек гандираклаб машина йўлига учиб тушди. Ўқдек учиб келаётган машина Шоирбекни уриб юборди. Чарос қаттиқ қичқирди. Козим қилиб қўйган ишидан ҳушига келиб Шоирбекнинг тепасига борди.\n- Шоирбек, кўзингни оч дўстим! Оч кўзингни. Атай қилмадим, бундай қилмоқчи эмасдим!\n- Козим, нима қилиб қўйдинг?! – Чарос Шоирбекнинг бошини кафтига олиб силкита бошлади. Шоирбек ўликдек миқ этмасди. - Шоирбек, кўзингни оч, илтимос, ўлма, мени ташлаб кетма! – Чарос йиғлаганча Козимга қаради. - Сен қотилсан Козим, минг лаънат сенга! Қотил!\nКасалхона. Козим бошини чангаллаганча ўтирар, Чарос деворга суянганча ўз хаёлларига ғарқ бўлганди. Эшик очилиши билан иккаласи шифокорга илинж билан тикилишди.\n- Аҳволи қанақа? Ўзига келдими? – деди Чарос шифокорнинг ёнига яқинлашаркан.\n- Ҳозирча комада. Ўзига келтириш учун барча муолажаларни қиляпмиз. Ҳа, олдиндан айтиб қўйишим керак. Бемор ўзига келиши мумкин, лекин тўшакка михланиб қолади. Яъни оёқлари ҳаракатдан тўхтайди.\n- Бу нима деганингиз?\n- Бу деганим у яшаб кетган тақдирда ҳам ногирон бўлиб қолади. Сизларга фақат сабр тилайман.\nШифокорнинг гапларини эшитаркан Козим бошини чангаллаган кўйи йиғлаб юборди. Шу пайт тепасида Шоирбекнинг тоғаси пайдо бўлди. Козимнинг ёқасига чанг солди.\n- Сен айбдорсан ҳаммасига, сен айбдорсан! Энди ногиронни қандай қарайман?! Болалигидан пайпалаклаб ўстиргандима, емай-ичмай, топганимни унга бағишладим. Оғир иш қилдирмай катта қилдим, ўқисин, одам бўлсин, келажакда суянчиғим бўлар дегандим. Энди бу кўргулик бормиди бошимга, эй худо! Бир оёғим ерда, бир оёғим гўрда бўлса... Энди унинг хунини ўзинг тўлайсан! Бир умр пешонангга тамға бўлади унинг ногиронлиги!\nКозим айбига иқрор бўлиб, миқ этмай тураверди. Шу топда Шоирбекнинг тоғаси уни бўғиб ўлдириб қўйишига ҳам рози эди.\nОрадан бир неча кун ўтади. Чарос оқ халатда гул кўтариб Шоирбек ётган палатага кириб борркан, ўзини хурсанд кўрсатишга ҳаракат қиларди.\n- Салом, тузукмисиз Шоирбек? Кўз тегмасин бугун рангингиз анча дуруст. Ҳадемай уйга жавоб беришаркан, - гулларни вазага сола бошлади.\nШоирбек Чароснинг ҳаракатларини кузатиб тураркан, қалбини тирнаётган гумонларни сиртига чиқаргиси келди.\n- Чарос, энди мендан юз ўгирсанг керак?\n- Нега унақа хаёлларга боряпсиз. Айтдимку, биз ҳеч қачон бир-биримиздан айрилмаймиз деб.\n- Нега тўсатдан мени сизлаб қолдинг?\n- Ҳозирдан ўрганишим керак, эртага тўйимиздан кейин бирданига сизласам ғалати бўлиши мумкин.\n- Энди ногиронман-ку, мени бошингга урасанми?! Чарос, сендан илтимос, мени қийналишимни истамасанг олдимга бошқа келма. Сени унутгим келяпти.\n- Унақа деманг, бу фалокат ўртамиздаги муносабатни ўзгартиролмайди. Вой айтганча, яхши янгилигим бор. Биласизми, ҳориждан аравачаларнинг зўрлари келганмиш. Шундай пультини босса ўзи юриб...\nШоирбек ялт этиб Чаросга қаради.\n- Ўчир овозингни! Ҳеч нарсани кўришниям, эшитишниям истамайман. Кет, йўқол Чарос! Сени кўришга кўзим йўқ, билдингми? Мени бу аҳволга тушишимга сен сабабчисан! Сен!\nШоирбекнинг бирданига ўзгариб, асабдан бўғилаётганидан Чарос ўзини йўқотиб қўйди. Йиғлаганча хонадан отилиб чиқиб кетди. Югуриб кетаётганида йўлакда келаётган Козимга урилиб кетди, Козим беихтиёр Чаросни қучоқлаб олди.\n- Нега йиғлаяпсан? – деди Козим Чароснинг ёш тўла кўзларига ачиниб тикиларкан. - Яна хафа қилдими?\n- Козим, у мендан юз ўгирмоқчи, ёнига йўлатгиси келмаяпти.\n- Бу табиий, ногирон бўлиб қолгани учун сени ўзидан узоқлаштиришга уриняпти. Шоирбек билан ўзим гаплашаман, сенинг бахтли бўлишинг учун ҳамма нарсага тайёрлигимни билсанг эди Чарос.\nКозим ҳамон уни ушлаб турганидан ҳижолат бўлиб Чаросни қўйиб юборди. Шоирбекнинг ёнига кирди, у эса энсаси қотганча юзини бурди. Козим вазадаги гулга кўзи тушди, уни олиб ҳидлади. Энди Шоирбек маъносиз кўзлари билан уни кузатиб турарди.\n- Шоирбек, нега Чаросни хафа қилдинг? – Козим шундай деркан Шоирбекнинг тепасига борди. - Ахир у сени деб ҳаракат қиляпти-ку? Бечора қийналиб кетди. Нима аламинг бўлса мана мендан ол. Нега уни қийнаяпсан? Нега устимдан даъво очмадинг, сени бу аҳволда кўргунимча қамалиб кетганим яхшийди. Сен атайлаб мени қаматмадинг, виждон азобида қийналсин дегансан-да тўғрими?\nШоирбек унинг гапларини эшитмаётгандай маъносиз кўзларини шифтга қаратиб ётаверди. Козим ерга мук тушиб ўтираркан Шоирбекни қучоқлаганча йиғлаб юборди.\n- Нега жимсан? Бирон нима дегин дўстим, ҳеч бўлмаганда мени сўккин, ургин! Фақат жим ётиб мени қийнама! Бирон нима де!\nКозимнинг бехосдан йиғлаб юборгани таъсир этдими, Шоирбек хста товушда гап бошлади. Унинг овозида тарки дунё қилган, ҳамма нарсага бехафсала одамнинг кўриниши мужассам эди.\n- Козим, болалигимиздаги беғубор дўстлигимиз ҳаққи-ҳурмати бир илтимосимни бажара оласанми? Агар бажарсанг сени кечираман, йўқса бир умр қўлим ёқангда бўлади.\nШоирбекнинг неча кундан бери энди гапираётганидан Козим бироз бўлсада енгил тортди.\n- Нима десанг розиман, истасанг мана шу пичоқ билан юрагимни суғуриб сенга бераман. – Козим тумбочка устидаги пичоқни олиб кўксига тиради.\n- Жонинг менга керакмас. Сен Чаросга уйланишинг керак.\n- Эсингдами, ҳужжатларни топшириш учун шаҳарга борган кунимиз? Сен музқаймоқ еявериб қаттиқ шамоллаб қолгандинг. Чаросга ҳайвонот боғига олиб борамиз деб ваъда бергандик, ўшанда сен иситма таъсирида алаҳсираб, мендан Чаросни албатта ҳайвонот боғига олиб боришимни, ўша ерда уни севишингни айтиб қўйишимни ялиниб сўрагандинг. Мен эса сени касал холингда ташлаб кетиб, Чарос билан ҳайвонот боғига борганмиз. Чаросга сени ичиб маст бўлиб қолди деб алдаганман. Сени севгинг мен учун омонат эди, мен эса ўзимнинг изҳоримни Чаросга айтиб, сендан аввал юрагидан ўрин эгаллаб олгандим. Балки ўша қилган номардлигим туфайли худо мени шу кўйга тушириб жазолагандир!\nКозим ўйланиб қолди, аста ўрнидан туриб деразадан ташқарига тикилиб қолди.\n- Шоирбек, агар шу тобда бетоб бўлмаганингда ўзим билардим нима қилишни. Лекин энди кеч, Чарос сени танлаган, барибир у менга ҳеч қачон муҳаббат кўзлари билан қарамаган.\n- Йўқ, Чарос иккимизни ҳам бирдек ҳурмат қиларди, лекин севги изҳорини биринчи бўлиб мендан эшитган. Ўшанда тунда ётоқхона ҳовлисида тўполон қилганингда қалбингни очишга жудаям кеч қолгандинг. Бунинг устига маст эдинг. Анча вақтгача Чарос уни севишингни билиб ўзига келолмай юрди. Хўш, илтимосимни бажарасанми?\n- Йўқ! Бу мумкинмас!\n- Биламан, Чаросни ота-онаси мендек ногиронга раво кўришмайди. Мен унга оналик бахтини беролмаслигимни ҳам биламан.\nКозим ялт этиб Шоирбекка қаради.\n- Олдиндан фол очма. Ниятингни яхши қил.\n- Мени овутишга уринма, болалигимдан етимликнинг нонини еб, қийинчиликларга ўрганиб қолганман. Агар Чаросга сен уйланмасанг барибир бошқаси илиб кетади. Унда иккимиз ҳам ундан буткул айриламиз.\nКозим анча вақт унсиз ташқарига термулиб турдида сўнг Шоирбекнинг тепасига келди.\n- Розиман, лекин менинг ҳам шартим бор. Мен Чаросга расмий равишда уйланаман. Лекин унга қўлимни теккизмайман, чунки мен эркакман билдингми?! Сени бу кўйга солиб қўйиб, сенга насиб қилган ёрни тортиб оладиган номард эмасман! Сени ҳам уйимга олиб кетаман. Ҳаммамиз бирга яшаймиз.\nШоирбекнинг нигоҳларида ҳайрат аралаш умид порлади.\n- Энг тўғри йўл шу. Чарос қай биримизни танлашини эса вақт кўрсатади. Чаросга ҳаммасини ўзим тушунтираман. У икки ўт орасида қолганини, ота-онаси келаётган совчилардан бирига мажбурлаб узатиб юборишмоқчилиги ҳақида хабарим бор.\nШоирбек ногиронлик аравачасида дераза тагида ўтирибди. Қўшни уйлардан карнай-сурнай садолари янграмоқда. У кўзларидан шашқатор ёш оққанича муштларини янада қаттиқроқ тугди.\nНикоҳ оқшоми. Чарос ҳарир парда ортидан дамба-дам меҳмонларнинг олд қаторида, аравачасида ўтирган Шоирбекка қараб қўяр, у ҳам нигоҳларини Чаросдан узолмасди. Козим эса ўзида йўқ бахтиёр. Чароснинг хомуш чеҳрасига қараганида эса бу тўй ёлғонлиги ёдига тушиб у ҳам хомуш тортиб қоларди. Тўй авжига чиққанида Шоирбек аравачасини ғилдиратиб тўйхонадан узоқлашди.\nТўй тугаб, меҳмонлар тарқалишди. Козим алламаҳалгача отасининг хонасида хаёлга толиб ўтирди. Сўнг Чарос учун ясатилган хонага кириб борди. Чарос оппоқ либосни атлас кўйлак, лозимга алмаштириб бошини қуйи эгганча ўтирарди.\n- Чарос, янгаларни ҳайдаб юбордим. Бемалол ухлайвер, мен меҳмонхонада ётаман. Агар бирон нарса керак бўлса чақирарсан, - деди Козим меҳрибонлик билан.\n- Хўп, ҳалиги, - Чарос иккилангандек давом этди, - Шоирбекнинг хонаси қаерда?\n- Юр, кўрсатаман.\nКозим Чаросни Шоирбекнинг хонаси томон бошлаб борди. Эшик тагида мудраб ўтирган хизматкор уларни кўриб нари кетди. Унинг ортидан Козим ҳам чиқиб кетди. Чарос эшикни тақиллатди. Ичкаридан Шоирбекнинг кираверинг деган овози эшитилди. Чарос аста кириб борганида у китоб ўқиб ўтирарди. Чарос Шоирбекнинг рўпарасига тиз чўкиб ўтираркан, кўз ёшларини артиб жилмайди.\n- Шоирбек, мана, яна биргамиз. Бизни ҳеч ким ажратолмайди энди. Козим сўзининг устидан чиқди. Энди уччаламиз бирга яшаймиз. Бу хонадонда фақат дўстлик ҳукмронлик қилади. Биз энди бир-биримизни аяб, қўллаб-қувватлаб яшашимиз керак. Худо хохласа тузалиб кетасиз. Сўнг Козим билан ажрашаман, биргаликда турмуш қурамиз. Нега жимсиз, халиям мендан хафамисиз?\n- Сен келинчаксан, мен энди сенга номаҳрамман. Гуноҳ қилма, бор ётоғингга кир.\n- Ахир ҳаммасини келишганмиз-ку, эсингиздан чиқдими?\n- Мен чарчадим, ухлашим керак. – Шоирбек жаҳл билан китобни ёпди.\nЧарос унга илтижо билан қараб турдида чиқиб кетди.\nКунлар осойишта, лекин маъносиз ўтарди. Козим эрталаб офисига кетади, кечқурун кириб келади. Рўзғор юмушлари, Шоирбекнинг дори-дармонлари унинг бўйнида. Чарос уй юмушлари билан банд. Шоирбек эса кун бўйи китобдан бошини кўтармайди. Козим хизматкорга Шоирбекдан бир зум кўз узмасликни буюргани учун фақат Шоирбекка қарайди.\nБугун ҳам Чарос дазмол қиларкан, дарвоза очилиб Козим машинасида кириб келди. Багаждан халталарда озиқ-овқатлар олиб ошхонага қўйиб чиқди. Сўнг Чароснинг олдига кирди. Рўпарасига ўтириб гап бошлади.\n- Шоирбек овқат едими?\n- Бугун озгина еди. Гапирсам индамайди, юзимга ҳам қарагиси йўқ. Гўё ҳаммасига мен айбдордек мендан юзини буряпти.\n- Сиқилма, унга осонмас. Кеча бир профессор билан гаплашдим. Туғма бўлмаган фалажларни тузатса бўларкан, иложи бормиш.\nЯнгиликни эшитиб Чарос суюниб кетди. Дазмолни бир четга чуриб қўйди.\n- Ростанми? Қачон келаркан ўша профессор?\nШу пайт дарвоза қаттиқ тақиллаб уларнинг суҳбати бўлинди. Чарос ҳовлига чиқиб эшикни очди. Остонада қўшни қизалоқ Наргиза йиғламоқдан бери бўлиб турарди.\n- Наргиза? Нима бўлди тинчликми?\n- Кеннойи, ёрдам беринг, дадам ўляптилар!\n- Нима? Нега ўлади?\n- Ҳозир ўлиб қоладилар, жон кеннойи дадамга ёрдам беринг.\n- Қўрқма Наргиз, сен дадангни олдига бориб тур, ҳозир Козим аканг билан чиқамиз. - Чарос Наргизани тинчлантириб югурганча уйга қайтиб кирди.\n- Козим! Наргизанинг дадаси...\n- Чиқмайман! – унинг гапини бўлди Козим. - Сен ҳам борма.\n- Нега? Иззат аканинг аҳволи оғирлашиб қолибди, бечора қиз дир-дир титраяпти.\n- Бетоб бўлса ўзига. У одам яхшиликни билмайди барибир. Дадамнинг ичкиликаа берилишига, ўлиб кетишига айнан Иззат ака сабабчи билдингми? Нега мен дадамнинг қотилига ёрдам беришим керак?!\n- Козим, ахир у ҳам одам-ку, даданг ажали етган эканки бетоблиги сабаб бўлди. Иззат ака ён қўшнимиз бўлса, бечора болаларида гуноҳ нима. Юр, ёрдам берайлик!\n- Уйга кир.\n- Ахир қўшнинг ўляпти-ку.\n- Уйга кир деяпман!\nКозимнинг қўрс овози Чаросга оғир ботди.\n- Сен бераҳмсан, юрак деб тошни кўтариб юрибсанми хали. Агар менга етишиш истагинг бўлмаганида Шоирбекка ҳам меҳр кўрсатмаган бўлардинг!\nЧарос йиғлаганча чиқиб кетди. Козим бақирганидан афсусланиб унинг ортидан қараб қолди. “Уф, нима қилиб қўйдим. Нега унга бақирдим, доим қўполлигим панд беряпти” деганча деворга мушти билан урди.\nСаҳарга яқин Чарос чўчиб уйғонди. Аста юриб ҳовлига чиқди. Дарвозани оҳиста очиб қўшни Иззат аканикига кирди. Ҳовли жим-жит, даҳлизда ухлаб ётган Наргизани аста турта бошлади.\n- Наргиза, Наргиза!\n- Келинойи, сизмисиз? – деди Наргиза уйқусираб кўзларини ишқаларкан.\n- Даданг тузукмилар? Ичкаридамилар? Хабар олай деб чиққандим.\n- Ахир кечаси Козим акам дадамни касалхонага олиб бордилар-ку, - ҳайронлик билан гапирди Наргиза ўрнидан тураркан. – Касалхонага мен ҳам укам билан бордик. Дадамни операция қилишди.\nЧарос ҳайрат билан қараб қолди.\n- Нима? Козим аканг олиб бордими?\n- Ҳа. Касалхонада ошхона бор экан. Дадамни операция қилишгунича бизларни овқатлантирдилар.\n- Козим акангдан Оллоҳ рози бўлсин, - деди Чарос хаёлга толганча. - Майли, сен ухлайвер, чарчагансан, ҳали яна чиқаман.\nЧарос қайтиб кириб, аста Козимнинг хонасига мўралади. Козим кийимларини ечмаган холда қотиб ухлаб ётганини кўриб Чароснинг кўзларидан ёш оқиб, жилмайди. Аста кириб борди, Козимнинг устига адёл ёпиб қўйди. Сўнг Шоирбекнинг хонасига мўралади. У ҳам аравачасига суянганича ухлаб ётар, қўлидаги китоб ерга тушиб кетганди. Чарос хизматкор аёлнинг хонасини тақиллатди.\n- Тинчликми? Бирон нима керакми? – сўради хизматкор эшикни очаркан.\n- Нега Шоирбек аравачасида ухлаб ётибди. Ўрнига ётқизмадингизми?\n- Э, унингизнинг қайсарлиги жонимга тегиб кетди. Шунча ялинсам ҳам ухламайман, китоб ўқийман деб туриб олди. Кута-кута ўзим ухлаб қолибман. Уф... бунақа қайсар беморни умримда кўрмагандим.\nЧарос анча вақтдан бери кўчага чиқмай зерикиб кетганди. Шоирбекка китоблар олиш баҳонасида бозорга борди. Бир қанча китоблар сотиб олди. Бозор ичидаги ошхонага кириб учта кабоб сотиб олди. Еб ўтирганида рўпарасидаги столда ёши ўн тўққизлардаги чиройлигина қиз бир унга, бир кабобларига қараб-қараб қўяётганини сезиб қолди. Чарос қизнинг юпунгина эгнига, оёғидаги йиртиқ туфлисига назар ташлади. Қиз қуруқ чойнинг ўзини ичиб ўтирганини билиб қўли билан уни имлаб чақирди. Қиз “мени чақиряпсизми” дегандек имладида, сўнг Чароснинг ёнига келди.\n- Ўтир. Қорнинг очми? – Чарос унга яқин бўлиш учун сенлаб мурожаат қилди.\nҚиз индамай рўпарасига ўтираркан Чарос официантга яна учта кабоб буюртирди.\n- Овора бўлманг, қорним тўқ, - деди қиз уялиб.\n- Кўриб турибман қорнинг тўқлигини. Қани ол, уялма, мен ҳам бир пайтлар талабалигимда сенга ўхшаб бировларнинг кабобига тикилиб, сўлагим оқиб кетарди. Аҳволингни ҳис қиляпман.\nҚиз кулганча, кабобни ея бошлади.\n- Исминг нима? – сўради Чарос унинг иштаҳа билан ейишига тикиларкан.\n- Ў, чиройли исм экан. Ҳойнахой ота-онанг севиниб юрсин деб қўйишганда исмингни. Эркатоймисан?\nСевинчнинг юзида маъюслик пайдо бўлди.\n- Йўқ, мени эркалатадиган ота-онам болалигимда ўлиб кетишган. Мен меҳрибонлик уйида катта бўлганман. Олти ёшлигимда ҳозирги ойим асраб олган.\n- Кечирасан, дилингни оғритиб қўйдимми?\nСевинч стол устида турган китобларни кўриб қувониб кетди.\n- Вой, манави китобларни! Майлими кўрсам?\nЧарос китобларни у томон суриб қўйди. Севинч эса кабоб ҳам қолиб кетиб китобларни варақлашга тушиб кетди.\n- Вой опажон қаранг, манави ерда менинг севимли шеърим бор экан. Эшитинг, - Севинч китобдаги шеърни қироят билан ўқий бошлади.\nЧарос унинг шеър ўқишга берилиб кетганини кўриб ҳайратланиб турди, сўнг атрофдагилар улар томон қарашаётганидан кулиб юборди.\n- Ҳой! Ҳой қиз деяпман., - деди имлаб, - одамлар қарашяпти.\nКўзини юмганча шеър ўқиётган Севинч ўзига келди. Уялиб узр сўраркан, китобларни Чароснинг ёнига суриб қўйди.\n- Болалигимдан шеъриятга жуда қизиқаман. Агар ота-онам бўлишганида мени ўқитишган бўлармиди? Балки шоира бўлишим мумкинмиди?\n- Шеър ёзишни биласанми?\n- Шеър ёзишни ўрганмайдилар опажон, шеърни яратган эгам шоирларнинг дилига қуяди. Менинг ҳам ўз шеърларим бор, фақат одамларга кўрсатишга уяламан. Энг катта орзуим келажакда шоира бўлиш, шеърларимни китоб қилиб чиқариш.\nСевинч хаёлини йиғиб оларкан, Чаросга қараб жилмайди.\n- Орзуга айб йўқ дейишадику, тўғрими. Майли, кабоб учун катта раҳмат, энди мен борай.\n- Севинч, бозорда нима иш қиласан?\n- Нима қилардим опажон, одамлардан садақа сўрайман.\nЧароснинг чайнаётган луқмаси тиқилиб қолиб, ўқчий бошлайди.\n- Нима? Садақахўрмисан?\nСевинч ўрнидан туриб кета бошлади. Чарос унинг ортидан бориб билагидан тутди.\n- Тўхта Севинч, тўхтасанг-чи! Сендек ёш, чиройли, бунинг устига истеъдодли шоира қизга гадойчилик қилиб юриш уятмасми-а? Биласанми, менинг бир дўстим бор, у ҳақиқий шоир. Манави китобларни унга атаб олганман. Истасанг у билан таништириб қўяман, шеърларингни ўқиб кўради. Жуда кўп сенга ўхшаган ёшларга устозлик қилган.\n- Йўқ, боролмайман, ойим уришади.\n- Севинч, дўстим ногирон, юролмайди, унга сенга ўхшаган дўст керак. Бунинг устига у ҳам сен каби етим.\nСевинч Чаросга тикилиб қолди, кўзларига ёш қуюлиб келди.\nКозимнинг офиси. У иш билан банд. Ёрдамчисига егуликларни багажга солишини буюриб ўзи ҳам кўчага чиқди. Уйга етиб борганида дарвозани Чаросни хушкайфиятда кўрди.\n- Яхши бориб келдингми Козим?\n- Раҳмат, тадбиркорлик йили менга омад келтирди. Янги фирмам учун ҳужжатларим осонликча ҳал бўлди.\n- Хўш, мен йўғимда қандай ўтирдинглар? Шоирбек тузукми? Профессорнинг муолажаларидан кейин ҳеч бир ўзгариш бўлмадими?\n- Ҳозирча ҳеч қандай ўзгариш йўқ, - деди Чарос хўрсиниб. - Лекин, бир янгилик бор.\n- Нима экан, яхшиликми ишқилиб?\n- Юр, ўз кўзингиз билан кўрасан.\nБоғдаги фаввора олдида Шоирбек аравачасида ўтирар, ёнида Севинч, иккаласи кулишганча бирнималарни баҳслашишар, Шоирбек қизга нималарнидир тушунтирар, қиз эса дафтарига ёзиб оларди. Иккиси хурсанд кайфиятда.\n- Ие, бу қиз ким? – сўради Козим ҳайронлик билан. - Шоирбекни анчадан бери бунақа хурсанд кайфиятда кўрмагандим?\n- Бу қизнинг исми Севинч, уни мен олиб келдим. Уч кундан бери Шоирбекнинг олдига репетиторликка қатнаяпти. У келдию Шоирбекнинг бағри тўлгандек бўлди. Севинч ҳовлимизга севинч олиб келди.\nКозим мароқ билан гапираётган Чаросга тикилиб қолди. “Қизиқ, Чарос наҳотки бу чиройли қизни ўзи топиб келди. Шоирбекнинг ҳозирги ҳолатини кўриб уни бегона қиздан қизғанмаётганмикин? Балки ич-ичидан рашк қилиб, мендан беркитяптими? Балки Шоирбекнинг ярим кўнгли шу шоира қиз туфайли ёришганига хурсанд бўлаяптими?” Шу ўйларга ғарқ бўлган Козим беихтиёр Чароснинг қўлларини оҳиста ушлади. Чарос сесканиб тушди. Қўлларини тортиб олди.\n- Ҳалиги... қорним оч эди, овқат қилганмисан?\n- Ҳа, ҳозир сузаман. Шоирбекдан хабар олиб келгунингизча дастурхон тайёр бўлади.\nЧарос ошхонага кириб лаганга овқат сузаркан Козим ушлаган бармоқлари титрай бошлади. Бармоқларини букиб ҳаяжонини босди.\nБир куни Севинч ўгай онасидан хабар олиб келиш учун кетди. У кетдию Шоирбекнинг яна авзойи ўзгарди. Чарос сотиб олган янги кўйлагини Шоирбекка олиб кирди. Шоирбек жаҳл билан кўйлакни деразадан улоқтириб юборди. Шу пайт Севинч келиб қолди. Ҳозиргина дарғазаб ўтирган Шоирбекнинг чеҳрасида Севинчни кўрган замон табассум югургани кўриб Чаросга алам қилиб кетди. Йиғлаб юбормаслик учун ҳовлига отилди. Севинч Шоирбекни буткул ўзгартирганини, энди Шоирбек у туфайли ҳаётини тубдан янгилаётганини ҳис қилиб таслим бўлишга қарор қилди. Кунлар шу зайлд сокин ўта бошлади. Лекин бир куни нима бўлдию Севинч ҳеч кимга ҳеч нима демай ғойиб бўлди.\n- Ҳайрият, вақтида келдиз!\nХизматкорнинг бесаранжомлигидан Чарос хавотирга тушди.\n- Анови эркатойиз ҳаммаёқни остин-устун қиляпти. Ҳечам босолмаяпман.\nЧарос тўғри Шоирбекнинг ёнига кириб борганида уни кўриши билан эшикни ёпиб қўйди. Чарос нима қиларини билмай Козимга қўнғироқ қилди.\n- Козим, Шоирбекнинг аҳволи оғир.\n- Нега? Яна нима бўлди?\n- Кўчадан келсам нарсаларни улоқтириб, ҳаммаёқни остин-устун қилаётган экан. Ёнига кирмоқчи бўлгандим, киргизмади. Ғазабдан, жаҳлдан юзлари қизариб кетган. Козим, Шоирбек жуда қийналяпти.\nБир муддат жим бўлиб қолган Козим гап бошлади:\n- Севинч бугун ҳам келмадими?\n- Йўқ, келмади. Ойиси бетоб бўлиб қолган экан.\nГўшакдан Козимнинг кулгани эшитилди.\n- Нега куляпсан? – сўради Чарос ажабланиб.\n- Ҳали ҳам тушунмаяпсанми, Шоирбек Севинчни севиб қолган. У келмагани учун ғазабланяпти.\n- Бўлмаган гап! Нима ҳаққинг бор бундай дейишга? Атайлаб менинг жиғимга тегиш учун шундай деяпсан, тўғрими?\n- Чарос, бу ҳақиқат. Мен сени севганим учун Шоирбекнинг дардини ҳис қиляпман.\n- Бўлди қил Козим, ортиқ эшитишни истамайман. Шартномамизда ҳеч қанақа севги ҳақида сўз бориши мумкинмаслигини ёдингдан чиқарма.\nКозим хонасида ўйга чўмиб ўтираркан Чарос кириб келди.\n- Ўтир Чарос. Ўзинг чарчамадингми? Шоирбек нима қиляпти?\n- Ҳозир, яқиндагина ухлади, тинчлатирувчи дори ичирдим.\n- Иззат аканинг аҳволи яна оғирлашяпти. Шифокорлар операциядан кейин барибир кўп яшолмайди дейишганди.\n- Кеча Иззат аканикига чиқгандим, болаларини кўриб эзилиб кетдим. – Чарос анча вақтдан бери ўйлаб юрган режасини айтиш фурсати келганини англади. - Козим, бир маслаҳатли гапим бор эди. Иззат ака тириклигида болаларини асраб олсак қандай бўларкин?\n- Ўйлаб гапиряпсанми? Эртага Шоирбек оёққа турса сен у билан қўл ушлашиб кетасизлар. Мен эса ёлғиз ўзим етим болалар билан қоламан, шундайми?\n- Козим, тушун, ҳозир гап биз ҳақимизда эмас, болаларнинг тақдири ҳақида кетяпти. Эртага Иззат ака ўлиб-нетиб қолса, болаларини меҳрибонлик уйига бериб юборишади. Кўз олдингда катта бўлган болаларни қандай қилиб кўзинг қияди? – Чарос кутилмаганда Козимнинг оёғи тагига тиз чўкиб ўтириб олди. – Ўтинаман Козим, болаларни асраб олайлик.\nБундай бўлишини кутмаган Козим Чаросни ўрнидан турғизиб, елкасидан тутганча ёшли кўзларига тикилди.\n- Чарос, агар сен меники бўлганингда болаларни бағримга олмасмидим! Сенинг хурсанд бўлган ҳар бир кунинг, лаҳзанг мен учун бахт бўлмасмиди... Агар шу болалар иккимизнинг фарзандларимиз бўлсаю, бир умр уларга биргаликда ота-оналик қилсак қани эди Чарос.\nКозим ҳаяжонини боса олмай Чароснинг лабларига лаб юбормоқчи бўлганида Чарос зарб билан унинг юзига тарсаки туширди.\n- Уятсиз! Ўзинг ҳам онасиз ўсганлигинг учун етимларга раҳминг келади деб ўйлагандим. Сен эса вазиятдан фойдаланмоқчи бўлдингми? Сени танламай тўғри қилган эканман!\nЧарос йиғлаганча чиқиб кетди, кўз ёшларини артганча Шоирбекнинг хонасига борди. Лекин у хонасида йўқ эди. Уни излаб боққа чиққанида Шоирбек телбаларча Севинчнинг дафтарларини йиртиб, фаввора ичига ташлаётганди. Чарос ўз изтиробларини унутиб, югурганча ёнига борди.\n- Шоирбек, тўхтанг! Нима қиляпсиз?\n- Чарос, аралашма. Бор! Мен билан ишинг бўлмасин!\n- Шоирбек, нега мендан бунчалик нафратланяпсиз? Сизга нима ёмонлик қилгандим? Айбим нима? Сизни севганимми? Қачон мени қийнашни бас қиласиз?\nЧарос Шоирбекнинг тиззасига бош қўйиб йиғлай бошлади. Шоирбек унинг сочларини силамоқчи бўлдию журъати етмай кафтларини тортиб олди.\n- Қийналишингга ўзинг айбдорсан, - дея гап бошлади Шоирбек. - Агар мендан воз кечмасанг бир умр шу ғурбатга ўтиб кетаверасан. Мени ҳам, ўзингни ҳам қийнама Чарос. Балки авваллари сени севгандирман, ҳозир эса бефарқман, негалигини ўзим ҳам билмайман. Балки аввалги муҳаббатим шунчалик дўстона муҳаббат бўлгандир, балки Козимдан қизғангандирман. Ўйлаб кўрсам мендан кўра Козимнинг муҳаббати кучлироқ экан. Ишон, оёқларим юрмаса ҳам, ҳаммасини кўриб-билиб юрибман. Козим сен туфайли яхши одамга айланиб боряпти. Сени шунчалар севадики, сенинг қалбингдаги тозалик, унга ҳам кўчиб боряпти. Сен Козимни одам қилдинг Чарос.\n- Бўлди қилинг, бошқа гапирманг илтимос.\n- Гапимни бўлма, ҳали айтадиганларим кўп. Эсингдами, уччаламиз шаҳарга биринчи бор ҳужжат топширишга борган кунимиз. Ўшанда...\nЎша куни Козим, Чарос, Шоирбек институтга ҳужжатларини топширишгач ётоқхонага қайтиб келишди. Ҳаммалари чарчашганди.\n- Козим, менга зоопаркни кўрсатаман деб ваъда бергандинг, - деди Чарос йигитларнинг дам олмоқчи эканларидан аразлаб. - Нима энди олиб бормайсанми?\n- Олиб бораман, албатта борамиз. Фақат эртага, вақтли чиқиб кетсак кечгача мазза қилиб айланамиз.\nЭртасига эрталаб Козим бетоб бўлиб қолди. Унинг алаҳсираётганини кўрган Шоирбек тепасига келиб пешонасини ушлаб кўрди.\n- Ие, Козим, нима бўлди, иссиғинг борми?\n- Кеча музқаймоқни кўп еб қўйибман. Болалигимдан ангинам бор, ўша қўзияпти, - баъзўр гапирди Козим.\n- Мен ҳозир, дўхтир чақираман.\n- Кераги йўқ, Чаросга ваъда бериб қўйгандим. Менинг ўрнимга ҳам сен борасан.\n- Жиннимисан, сенсиз ҳеч қаёққа бормаймиз.\n- Борасан, қайтанма касал бўлиб қолганим яхши бўлди, мен йўғимда Чаросга уни севишимни айтасан. Шунча ҳаракат қилсам ҳам ўзим айтолмаяпман, дўстим, сенга ишонаман, сен ўзинг чиройли қилиб Чаросга менинг изҳоримни етказиб қўясан, хўпми?\n- Хўп, - деди Шоирбек хомуш тортиб.\nШоирбек бекатга етиб борганида Чарос аллазамон келиб, уларни пойлаб турганди.\n- Козим қани?\n- У боролмайди.\nШоирбек бироз иккиланиб турдида давом этди.\n- Кеча сен кетганингдан кейин озгина ичиб олганди. Шунга ҳалиям кайфи тарқалмай ухлаб ётибди.\n- Уф... қон билан кирган жон билан чиқади деганлари рост экан! Менга шунча ваъдаларни бериб қўйиб ўзи маст бўлиб ётибди дегин? Юр, усиз ҳам кетаверамиз, ўзидан кўрсин, шу қилганига қоронғида қайтиб келамиз, бир алам қилсин.\nКозим ҳикоясини тугатаркан узрли нигоҳлари билан Чаросга тикилди.\n- Чарос биламан, ўшанда Козимга нисбатан ноҳақлик қилганим учун худо мени жазолади. Ногирон бўлиб қолганимга ўзим айбдорман. Мана бугун ёлғонимнинг бадалини тўлаяпман.\nБарча гапларни унсиз тинглаб ўтирган Чарос хушига келдию йиғлаб юборди.\n- Иккингиз ҳам одаммассиз. Дўст дегани ҳам шунақа бўладими? Иккалангиз ҳам ёлғончисиз, бир умр мени алдаб келгансизлар?\n- Бунақа виждон азобида қийналиб яшагандан кўра, жонсиз қуруқ танани кўтариб юргандан кўра ўзимни ўлдирганим яхши! Ҳаммасидан қутулишни истайман. Бу истагимга ҳеч ким тўсқинлик қилолмайди!\n- Ўзини ўлдириш гуноҳлигини билмайсизми?\n- Ўз жонимга қасд қилсам нима бўларди? Дўзах азобида куяманми? Бу дунёда қалб азобида куйганимдан кўра, дўзах азобида куйганим яхшимасми?!\nШоирбек шиддат билан ногиронлик аравасини ғилдиратганча дарвозадан чиқди. Чарос унинг ортидан чақираркан, шоша-пиша Козимга қўнғироқ қилди.\n- Козим! Тез етиб кел! Шоирбек уйдан чиқиб кетди! У ўзини ўлдирмоқчи!\nЧарос Козимнинг жавобини кутмай ташқарига томон югурди. Дарвозадан чиқиши хамон бирқанча китоблар кўтарганча Севинч келиб қолди.\n- Опажон, мен келдим, ие сизни нима бўлди? Қаерга бунчалик шошяпсиз?\n- Йўлда Шоирбекни учратмадингми?\n- Йўқ, кўрмадим. Тинчликми ўзи?\nСевинчга тушунтиришга вақт зиқ. Чарос катта йўл томон югуриб кетди. Унинг ортидан Севинч эргашди. Кўчада ўйнаб юрган Иззат аканинг болалари нимадир нохушликни сезиб, улар ҳам эргашишди. Шоирбек шиддат билан катта йўлда аравачасини ғилдиратиб кетмоқда. У дам-бадам ортига қарар, узоқдан чопиб келаётган Чарос билан Севинчни кўриб янада шошиб қолди.\n- Улгуришим керак! Улгуришим керак! Тезроқ етишим керак! – дерди Шоирбек жон холатда аравасини тезлатаркан.\nАрава жарлик тепасига етиб келди. Шу пайт рўпарадан Козим машинасида етиб келди. Машинадан тушиб, бақирганча Шоирбек томон чопа бошлади, бу орада қизлар ҳам етиб келишди. Шоирбек жарликка томон аравасини бурди. Арава бурилган замон ағдарилиб, пастга қулади. Югуриб келиб, юзтубан ерга йиқилган Козим чаққонлик билан Шоирбекнинг билагидан тутиб қолди.\n- Аҳмоқ! Нима қилиб қўйдинг?! – деди бор кучи билан Шоирбекнинг қўлидан тортаркан.\n- Қўйвор мени, ҳалқит берма! Қўйвор деяпман Козим!\n- Йўқ... қўйвормайман... – Козим бақувват қўллари билан Шоирбекнинг билакларини янада маҳкамроқ сиқди. - Ўзинг ташвишлардан қутилиб, мени баттар азобга ташлаб кетмоқчимисан?\n- Илтимос дўстим, қўйвор, дўстлигимиз ҳурмати қўйвор!\nШоирбек шундай деркан иккала оёғи билан типирчилай бошлади. Бу манзарани кўрган Козим кўзларига ишонолмай қувончдан бақириб юборди.\n- Чарос! Ёрдам берсаларинг-чи!\nҚўрққанларидан нима қиларини билмай турган Чарос билан Севинч ўзларини қўлга олиб ёрдамга шошилишди. Биргаликда Шоирбекни жар ёқасидан тортиб олишди.\n- Шоирбек дўстим! Сездингми? Қимирлади, оёқларинг қимирлади.\nШоирбек ерда ётганча хурсандлигидан йиғлар, Козим уни қучиб олганди.\n- Ҳа, сездим! Сездим, Козим. Оёқларим тошларга тегиб оғриганини ҳам сездим.\n- Тур ўрнингдан дўстим, тур. Ҳаракатларинг тўхтаб қолмасидан тезроқ турақол! – деди Козим уни турғизишга ҳаракат қилиб.\nШоирбек ўрнидан турди. Чарос уни йиқилиб тушмасин дея қўлларини чўзаркан:\n- Секинроқ юринг Шоирбек, илтимос шошилманг, - деди титроқ овозда.\nШоирбек Чарос томон қадам ташларкан, унинг ортида турган Севинчни кўрди. Эҳтиёткорлик билан қадам ташлаганча, гўёки Чаросни кўрмаётгандек ёнгинасидан ўтиб кетди, Севинч томон қўлларини узатди. Чарос қўллари ҳавода муаллақ қотганча ҳайрон қараб қолаверди. Шоирбек Севинчга етиб, уни қучоқлаб олди. Чарос аввалига ҳайратланиб турди, сўнг Шоирбекнинг юриб кетганидан қувониб йиғлаб юборди. Севинч билан Шоирбек гўё улардан бошқа атрофда ҳеч ким йўқдай, бир-бирларини табриклашарди.\nКозим бир четда мунғайиб турган Чароснинг холатини кузатиб тураркан унга раҳми келди. Аста ёнига бориб далда бергандек жилмайди. Нарироқда улар томон қараб турган болаларни кўриб Чарос билан Козим бир-бирларига маъноли боқишди. Чарос бир муддат ўйга толиб қолдида, ерга тиз чўкканича болаларга бағрини очди. Болалар ҳам шуни кутиб тургандай югуриб келиб Чаросни қучоқлаб олишди.\n- Чарос опа, сизга бир нима бўлдими деб қўрқиб кетдик, - деди Наргиза йиғлаганча.\n- Йиғлама қизим, оналарга ҳеч нарса қилмайди. Сизлар бор экансиз, менинг ўлишга ҳам, узоқларга кетишга ҳам ҳаққим йўқ, - деди Чарос.\nСўнг ортига ўгирилиб, уларни меҳр билан кузатиб турган Козимга юзланди.\n- Козим, болаларни уйга олиб борайлик.\n- Ҳа, Чарос, булар...сенинг, менинг... - Козимнинг бўғзига нимадир тиқилди. – Бизнинг болаларимиз тўғрими?\n- Ҳа Козим, уларни иккимиз, умримизнинг сўнггигача парваришлаймиз. Оналаридан, оталаридан кўролмаган меҳрни биз берамиз.\nКозим билан Чарос ўзларини ўнглаб, болаларини етаклаб кетишга чоғланганларида Шоирбек Севинчнинг билагидан ушлаганча анча олислаб кетишганди.\nЧоп этилган: 13-11-2020, 22:40\nКўрилган: 2 058\nАЁЛИМНИНГ БОРИГА ШУКР\nЧоп этилган: 26-03-2020, 15:27\nМEНИ СEВИБ ҚОЛСАЙДИНГ\nЧоп этилган: 12-12-2019, 20:21\nБечора касалманд йигит\nЧоп этилган: 31-10-2020, 22:36\nАкамнинг зуғумларидан чарчадим\nЧоп этилган: 14-07-2019, 07:29\nФАРРОШЛАРНИНГ ҲУРМАТИ ЙЎҚМИ?\nЧоп этилган: 5-09-2020, 23:02


Валижонов "Навбаҳор"дан кетди | "NAVBAHOR" FUTBOL JAMOASINING RASMIY WEB SAHIFASI\nВалижонов "Навбаҳор"дан кетди\n"Навбаҳор" таркибида ўзгаришлар давом этмоқда. Кеча Навоийнинг "Қизилқум" клубига қарши назорат учрашувидан сўнг ярим ҳимоячи Отабек Валижонов янги мавсумни "лочинлар" сафида бошламаслиги маълум бўлди. Футболчи ва мураббийлар штабининг ўзаро келишувига кўра Отабек жамоамиз билан хайрлашди. Ўтган мавсумда 26 ёшли ўйинчи "Навбаҳор" таркибида 23 ўйин (1558 дақиқа) ўтказиб, ўз номига 2 гол ёздириб қўйганди. Валижоновнинг келгуси фаолиятида омад ёр бўлишини тилаймиз! Жамоамиз мухлисларини таркибга янги қўшиладиган футболчилар ҳам қизиқтириб тургани бор гап. Кўпчилик мухлислар Жанубий Кореядан келиши кутилаётган футболчига оид хабарларни кутишмоқда. Аммо виза масаласи билан боғлиқ айрим сабабларга кўра легионернинг таркибимизга қўшилиши бироз ушланиб турибди. Бу муаммо ижобий ечим топгач кореялик футболчи "Навбаҳор" ихтиёрига қўшилади.


Қўзиқориннинг фойдали хусусиятлари ва заҳарли турлари\nМуаллиф Агроном 21.04.2019\nҚўзиқоринларнинг таркиби унинг турига, ўсиш жойига, ёшига ва бошқа омилларга боғлиқ. Энг кўп фойдаланиладиган қўзиқоринларда A, D, E, PP, V гуруҳи, калий, кальций, фосфор, темир, олтингугурт, йод каби микроэлементлар мавжуд. Баъзи қўзиқоринлар таркибида А ва V гуруҳ витаминлари баъзи сабзавотлардагидан кўра сероб. Шунингдек, ортиқча ёғлар умуман кузатилмайди. Қўзиқорин таркибида, аминокислоталар, эфир мойлари, ферментлар ва бошқа керакли моддалар мавжуд.\nҚўзиқориннинг фойдали хусусиятлари:\nмутахассислар қўзиқоринларни ортиқча тана вазнига эга бўлган одамларнинг рационига киритишни тавсия қиладилар, чунки улар жуда тўйимли, очликни тез қондиради;\nоқ қўзиқорин — тери, соч ва тирноқларнинг соғлиғи учун фойдалидир. Шунингдек, қалқонсимон безнинг нормал фаолиятига ёрдамлашади;\nмутахассислар фикрига кўра, қўзиқоринларнинг шампинён тури бош оғриғини даволайди;\nОйстер қўзиқоринлари инсон организмини ҳар хил касалликлардан ҳимоя қилади. Чунки уларнинг таркибидаги PP витамини бор. Радиоактив моддаларни тўпламайди, аксинча уларни организмдан чиқаради.\nЯпонияда жуда кенг тарқалган шиитаке қўзиқоринлари инсон саломатлиги учун фойдали ҳисобланади. Улардан саратон ва бошқа касалликларни даволашда фойдаланилади.\nқўзиқоринларни ҳомиладор ва эмизикли аёллар, ёш болалар, шунингдек, ошқозон-ичак тракти ишлаши бузилган одамларга истеъмол қилиш тавсия қилинмайди;\nқўзиқоринлар ҳазм бўлиши оғир егулик ҳисобланади, шунинг учун уларни ортиқча ва тез-тез тановул қилиш овқат ҳазм қилиш тизимига салбий таъсир кўрсатади. Оқибатда пептик яра, панкреатит ва бошқа касалликларни олиб келиши мумкин.\nБаъзи қўзиқоринлар зарарли бўлиб, инсон саломатлигига жиддий хавф солиши мумкин. Қўзиқорин ҳақиқатдан ишончли бўлиши учун, уни тўғри танлаш, тайёрлаш технологияси ва сақлаш қоидаларига риоя қилиш керак.


«РАЗВЕДКА РЕЙДИ» МУСОБАҚАСИ РЕАЛ ЖАНГОВАР ВАЗИЯТЛАРГА ЯҚИНЛАШТИРИЛГАН ҲОЛДА ЎТКАЗИЛДИ\nМудофаа вазирлиги разведкачилари ўртасида илк бора «Разведка рейди» мусобақаси ўтказилди. Жиззах вилоятида жойлашган «Фориш» тоғ дала-ўқув майдонида разведка бўлинмалари ўртасида ўтказилган мазкур мусобақада вазирликнинг барча ҳарбий округ ҳамда олий ҳарбий таълим муассасаларидан жами 11 та жамоа иштирок этди.\nМиллий армиямизнинг нуфузи тобора ортиб боряпти. Хусусан, ҳарбий хизматчиларимиз қатор давлатларнинг армиялари билан ҳамкорликда олиб борилаётган ўқув машғулотларида, шунингдек, халқаро ҳарбий мусобақаларда нималарга қодир эканлигини амалда исботламоқда. Жумладан, разведкачиларимиз 2018 йили Буюк Британияда 133 та жамоа иштирок этган «Кембрия патрули» мусобақасида 1-ўрин, жорий йилда V Халқаро армия ўйинларида 8 та жамоа ўртасида 2-ўрин, яқинда Қозоғистонда ўтказилган «Олтин укки» мусобақасида эса 2-ўринни қўлга киритди.\nМусобақанинг тантанали очилиш маросимида сўз олганлар мазкур ютуқларни алоҳида таъкидлар экан, иштирокчи жамоалар орасидан ҳам ана шундай иқтидорли ва юксак салоҳиятли юрт ҳимоячилари сараланишига ишонч билдирди.\nТаъкидлаш керакки, мазкур мусобақа уч босқичда ўтказилди. Дастлаб ҳарбий қисм, сўнгра ҳарбий округ миқёсида ғолиб бўлган жамоалар якуний босқичда иштирок этиш имкониятини қўлга киритди. Якуний босқичда эса улар 10 та шарт бўйича ўзаро беллашдилар.\nГуруҳларнинг белгиланган ҳудудга чиқиш ва жанговар вазифани бажаришга шайлиги кўздан кечирилгач, ҳарбий хизматчилар 7,5 километрлик масофага оғирлиги 35 килограммга яқин бўлган юк қопи билан марш юришди. Машғулот шартига кўра, ҳар бир жамоа юқори қўмондонликдан берилган махсус вазифаларга асосан шартли душман жойлашган ҳудудни аниқлаш ва қарор ишлаб чиқиш вазифаларини бажарди. Шунингдек, марш юриш давомида миналаштирилган йўлаклардан беталафот ўтиш, шартли жангда яраланган ҳарбий хизматчига биринчи тез тиббий ёрдам кўрсатиш ва уни бир ярим километр масофага эвакуация қилиш синовларидан ўтди. Беморга жгут, боғлов, оғриқ қолдирувчи укол ва шина қўйишда жамоалардаги фельдшернинг маҳорати яққол намоён бўлди. Шундан сўнг уч километр узоқликдаги жойлашув ҳудудига етиб бориш, у ерда қўриқлов ўрнатиш ва гуруҳ шахсий таркибига вақтинчалик яшаш жойини ҳозирлаш, дала шароитидан келиб чиққан ҳолда, зарур имкониятлар яратиш сингари шартларни муваффақиятли адо этди.\nСаккиз кун давом этган мусобақада иштирокчилар белгиланган ҳудудда разведка ишларини олиб бориш, шартли душманнинг объектини яксон қилиш, 3 километр масофага югуриш шартларидан ўтишди. Тоғли ҳудудда мураккаб тўсиқлардан ўтиш шартида иштирокчилар тик қояга кўтарилиш мобайнида тоғ ёнбағрида белгиланган махсус нуқталарга бармоқ теккизиб кетишди. Қоядан тушишда ҳам улар қисқа вақтдан унумли фойдаланиш ва хавфсизлик қоидаларига қатъий риоя этиш кераклигини эътибордан қочирмади. Мусобақа шартлари босқичма-босқич оддийдан мураккаблашиб борди.\nРеал жанговар вазиятларга яқинлаштирилган ҳолда ўтказилган мусобақа доирасида ҳарбий хизматчилар азимут бўйича ўн километр масофага ҳаракатланиш, кимёвий зарарланган ҳудудлардан ва руҳий тайёргарлик йўлакларидан ўтишди.\n– Мамлакатимизда илк бора ўтказилган мазкур мусобақа жамоалар ўртасида ўзаро соғлом рақобат муҳитини юксалтириш, ўз касбининг моҳир устаси бўлган илғор ҳарбий хизматчиларни саралаш имконини берди, – дейди Мудофаа вазирлиги масъул офицери, мусобақа бош ҳаками подполковник Шавкат Усмонов. – Мусобақанинг асосий мақсади ҳам разведка бўлинмаларининг жанговар тайёргарлик маҳорати, жипслиги, кўникмаларини оширишга қаратилгани билан аҳамиятлидир. Бундан ташқари, ушбу беллашув навбатдаги Халқаро армия ўйинлари ва ҳарбий эстафеталарда қатнашиш учун бўлинмалар орасидан энг илғор мутахассисларни саралаб олишга хизмат қилади. Шу боис, мусобақани халқаро мусобақаларга мос тарзда ўтказиш учун табиий тоғли, сувли ва чўл ҳудудлар танланди.\nКўрик-танловнинг энг мураккаб шартларидан бири бу юз метргача масофадаги сувли тўсиқдан сузиб ўтишдир. Шартга кўра, ҳарбий хизматчилар ўзларига бириктирилган жанговар қурол-аслаҳа ва анжомлар билан мазкур тўсиқдан беталафот ўтиши лозим. Бир-бирини ҳимоя қилган ҳолда ҳаракатланган Ватан ҳимоячилари мазкур вазифани ҳам белгиланган вақт давомида босиб ўтдилар. Сўнгра экипировка кўригида уларнинг компас, газниқоб, қўл гранатаси, болта, миналаштирилган ҳудудни кўрсатувчи мослама, бинокль, фонарь, планшет, плаш-палатка сингари анжомларининг бутлиги текширилди.\nШунингдек, ҳарбий хизматчиларнинг жанговар ва маънавий-маърифий тайёргарликлари, касбий кўникмалари бўйича назарий билимлари ҳам синовдан ўтказилди.\nШу тариқа қизғин баҳсларга бой тарзда кечган мусобақа ўз ниҳоясига етди. Якуний натижаларга кўра, биринчи ва иккинчи ўринларни Марказий ҳарбий округ қўшинларига қарашли жамоалар қўлга киритган бўлса, учинчи ўрин Жануби-ғарбий махсус ҳарбий округ жамоасига насиб этди. Ғолибларга диплом, кубок, медаль ва пул мукофотлари тантанали равишда топширилди. Шунингдек, «Энг илғор гуруҳ командири», «Энг илғор гуруҳ командири ўринбосари», «Энг илғор разведкачи», «Энг илғор алоқачи», «Энг илғор мерган», «Энг илғор портлатувчи», «Энг илғор фельдшер» йўналишлари ҳамда «Ғалабага бўлган интилиши, иродаси ва фаол иштироки учун» номинацияси бўйича ғолиблар аниқланиб, фахрий ёрлиқ ва эсдалик совғалар билан рағбатлантирилди.


Сир сақлаш ҳақида | Azon.uz - Ахборот-таҳлилий портал\n637 08:20 20.01.2020\nСиринг асирингдир, агар гапириб қўйсанг сен унинг асирига айланасан. (Алий розияллоҳу анҳу)\nЯъни, сирингни кимга айтсанг, унинг асири бўлиб қоласан.\nИнсон гапирмаган гапига камдан-кам надомат қилади. Аммо гапириб қўйган гапига кўпинча надомат қилади. (ҳикмат)\nСир агар иккидан ошиб кетса, ёйилиб кетади. (ҳикмат)\nБир ҳаким зотдан: “бу ҳикматдаги иккидан мурод нима?”, деб сўрашди. Шунда у зот: “бу иккиси” деб, икки лабга ишора қилди. Ҳа, икки лаб ошиб, оғиздан чиқиб кетган гапнинг сир бўлиб қолиши жуда ҳам қийин.\nЎз қалбинг сиринг учун ўзганинг қалбидан кўра кенгроқдир. Ўз қалбингга сиғмаган сир ўзганикига ҳам сиғмайди. (ҳикмат)\nСиринг қонингдир, қарагин, қонингни қаерга тўкяпсан. (ҳикмат)\nБундан мурод, гоҳида сирнинг фош бўлиши қоннинг тўкилишига сабаб бўлиши ҳам мумкин.\nДушманингдан яшираётган нарсангни дўстингга ҳам кўрсатмай қўявер. (ҳикмат)\nЯъни, дўст билан ҳам масофа сақла, эҳтимол бир кун келиб душман бўлиб қолса, сирингни фош қилиб юборади.\n1 февралдан иш ҳақи ва пенсиялар ошади, аммо...\nМақолалар сир ҳикматлар Махсус\nБухоро шамоли сирларни очди...\n4572 16:30 01.05.2020


Намоз энг катта ибодат — Namoz\nНамоз — энг катта ибодат\n«Ибодат» деб "итоат қилиш" маъносидаги, бажарилганида савоб бериладиган, ниятга боғлиқ бўлган амалга айтилади. Аллоҳнинг буйруқларини бажариш, Унинг розилиги учун намоз ўқиш, рўза тутиш, закот бериш, ҳаж қилиш, дуо қилиш, яхшилик қилиш, Пайғамбари кўрсатмаларига эргашиш каби ишларнинг ҳаммаси ибодатдир.\nИслом динидаги энг муҳим, энг улуғ ва аҳамиятли ибодат намоздир. Қуръони каримнинг жуда кўплаб ўринларида намозга буюрилган. Намоз мусулмонликнинг асосий белгиларидан бири эканлиги айтилган. Қуйида намозга тарғиб қилувчи оятларнинг фақат айримларини келтирамиз:\n«Намозни қоим қилинг, закотни беринг. Ўзингиз учун нимаики яхшилик тақдим қилсангиз, уни Аллоҳнинг ҳузурида топасиз. Албатта, Аллоҳ қилаётган амалларингизни кўриб турувчидир» (Бақара сураси, 110-оят).\nНамозни тўкис адо этинглар. Албатта, намоз мўминларга вақтида фарз қилингандир (Нисо сураси, 103-оят)\nАлбатта, мунофиқлар Аллоҳни алдамоқчи бўлурлар. Ҳолбуки, Аллоҳ уларни «алдовчи»дир. Улар агар намозга турсалар, дангасалик билан, одамлар кўриши учун турурлар ва Аллоҳни камдан-кам зикр қилурлар (Нисо сураси, 142-оят).\nШунингдек намознинг аҳамиятини ва унинг улкан ибодат эканлигини Пайғамбаримиз соллаллоҳу алайҳи васаллам ҳам кўплаб марта зикр қилганларини ҳадислардан билиб оламиз:\nАбдуллоҳ ибн Умар розияллоҳу анҳумодан ривоят қилинади: «Расулуллоҳ соллаллоҳу алайҳи васаллам: «Ислом беш нарсага бино қилингандир: «Лаа илаҳа иллаллоҳу Муҳаммадур Расулуллоҳ», деб шаҳодат келтириш, намозни тўкис адо этиш, закот бериш, ҳаж қилиш ва Рамазон рўзасини тутиш», дедилар» (Бухорий, Муслим, Термизий ва Насоий ривоят қилишган.)\nУбода ибн Сомит: «Гувоҳлик бераманки, албатта, мен Расулуллоҳ соллаллоҳу алайҳи васалламнинг: «Банда беш вақт намозни фарз вақтида, рукуъ-хушуъни жойига келтириб ўқиса, Аллоҳнинг зиммасида уни мағфират қилиш аҳди бўлади. Ким қилмаса, унга Аллоҳнинг зиммасида аҳд бўлмайди. Хоҳласа мағфират қилади, хоҳласа азоблайди», деганларини эшитганман», деди» (Имом АбуДовуд ва Насоий ривоят қилишган.)\nАбу Умома розияллоҳу анҳудан ривоят қилинади: «Набий соллаллоҳу алайҳи васаллам: «Аллоҳ бандага у ўқийдиган икки ракат намоздан афзал нарсани буюрмаган. Модомики, банда ўз намозида бўлса, унинг бошидан, албатта, яхшилик ёғилиб туради. Бандалар Аллоҳга ундан чиққан нарса* билан яқинлашганидек, бошқа нарса билан яқинлаша олмаслар» дедилар. [* - Яъни Қуръонни назарда тутдилар]». (Имом Термизий ривоят қилган)\nНамоз мусулмон одам ҳаётида учрайдиган турли ҳолатларда унга паноҳ, таянч, дардлари учун малҳамдир. Суннатни ўрганиб амин бўламизки, Пайғамбаримиз соллаллоҳу алайҳи васалламнинг бошига бирор ташвишли иш тушганида масжидни лозим тутиб, намоз ўқишга киришар эдилар.\nНамоз кишидаги иймоннинг аломатидир. Дунёда ҳаётда намоздан муҳимроқ ва жиддийроқ бирор вазифа йўқдир. Ислом динида намозни тарк этишга бирор ҳолатда рухсат берилмаган.


Янги Infiniti QX50 концепти ошкор қилинди\n23:54 / 30.12.2016\nКейинги авлоддаги Infiniti QX50 кроссовери концепти суратлари пайдо бўлди. Концепт 2017 йилда Детройтдаги автошоуда илк маротаба намойиш қилинади.\nСуратларга кўра, янги машина Пекин автосалонида кўрсатилган Infiniti QX Sport Inspiration прототипига ўхшайди. Икки машина ўртасидаги сезиларли фарқлар сифатида фақатгина уларнинг орқа қисми безалишини айтиш мумкин: QX50’да чироқлар остида декоратив "ойқулоқлар" пайдо бўлган.\nШу билан бирга машиналар осма элементлар безалиши ва чироқлари конфигурациясида бироз фарққа эга. Шунингдек, янги моделда ён ойналар рамкаси пайдо бўлган.\nКейинги авлоддаги QX50 концепти ҳақида бошқа маълумот йўқ. Тахмин қилинишича, машинанинг серияли версияси мотор гаммасига 270 от кучига эга 2 литрли турбомотор ва 3 литрли, 6 цилиндрли икки турбинали мотор киради.\nДетройт Infiniti QX50


11:30 / 27.04.2019 812 pdf Ўқиш режими + -\nНасабларни ўрганиш, қариндош-уруғларни аниқлаш, она тарафдан, ота тарафдан қариндошлик қаергача бориб етади, бир-бирига қандай уланади – буларни пухта билиб олиш натижасида силаи раҳм қилиш жуда осон ҳолга келади.\n72. Жубайр ибн Мутъимдан ривоят қилинади:\n«Умар ибн Хаттоб розияллоҳу анҳунинг минбарда туриб шундай деяётганларини эшитдим:\n«Насабларингизни ўрганинг, сўнгра (унга қараб) қариндошларингизга силаи раҳм қилинг. Аллоҳга қасамки, киши билан биродари орасида гап ўтиб қолади. Агар улар насабларини билишганида, уни беҳурмат қилишдан сақланган бўлишарди».\nШарҳ: Яъни бир одам бошқа бир одамга қариндош эканини билмай туриб, бирор ёмонлик қилиб қўйиши мумкин. Лекин «қариндош» деган тушунча бўлса, қариндошим экан деб, ёмонлик қилмайди. Шунинг учун қариндошларни аниқлаб, билиб олиш керак.\nИсломда аслида ҳеч кимга ёмонлик қилишга тарғиб йўқ. Лекин банданинг одати шу – қариндошга бошқачароқ, илиқроқ муносабатда бўлади. Шунинг учун насаби қаерга бориб тақалади, ким қандай қариндош бўлади – буларни аниқ билиб олса, жуда яхши бўлади. Бу нарса ҳатто оддий инсоний муносабатларга – юмшоқ гапириш, юмшоқ муомалага ҳам таъсир қилар экан.\nҲар бир киши ўз насабини ва у орқали қавм-қариндошини яхшилаб ўрганиб бориши яхши иш ҳисобланади. Кўпгина мусулмон халқлар айнан қариндошларини яхши таниб, уларга силаи раҳм қилиш ниятида авлодларининг тарихини ўрганиб келганлар. Уларнинг бу борада авлоддан авлодга ўтиб келаётган силсилалари ҳам бор.\nБошқалар ҳам бу ишга аҳамият берсалар, ушбу ривоятда кўтарилган масалага амал қилинган бўлади.\n73. Ибн Аббосдан ривоят қилинади:\n«Насабларингизни ёдлаб олинг, шунда қариндошларингизга силаи раҳм қиласизлар. Раҳм (қариндошлик) яқин бўлса, гарчи у узоқ бўлса ҳам узоқлик йўқ. Раҳм узоқ бўлса, гарчи у яқин бўлса ҳам яқинлик йўқ. Қиёмат куни ҳар бир раҳм ўз соҳибининг олдига келади. Агар у силаи раҳм қилган бўлса ҳам гувоҳлик беради, силаи раҳмни узган бўлса ҳам гувоҳлик беради».\nШарҳ: Бир одам иккинчи одамга узоқроқ қариндош бўлса ҳам, насаб маълум бўлса, шу нарса уларни яқинлаштиради. Аксинча, қариндошлик бўлмаса ҳам, одамлар бир-бирига жуда яқин бўлиб кетган бўлса, бунинг силаи раҳмга даҳли йўқ бўлади.\nҲар бир раҳм қиёмат куни ўз эгасининг олдига келади. Агар банда силаи раҳм қилиб юрган бўлса, раҳм Аллоҳ таолонинг ҳузурида «Бу банданг силаи раҳм қилган», деб унинг фойдасига гувоҳлик беради. Агар банда қариндошлик алоқаларини узиб юрган бўлса, раҳм Аллоҳ таолонинг ҳузурида «Бу банданг қариндошлик алоқаларини узган, силаи раҳм қилмаган», деб унинг зарарига гувоҳлик беради.\nШунинг учун ҳар бир киши ўз қариндошларини яхшилаб билиб олиши, билмаса, оталаридан, катталардан сўраб-аниқлаб, алоқаларни яхши йўлга қўйиб олиши марғуб ишдир.\nБу нарса арабларда жуда яхши йўлга қўйилган. Улар қадимдан аждодларининг силсилаларини ёддан билиб келишади. Бизда ҳам, айниқса Қозоғистонда бу нарса анчагина йўлга қўйилган. Буни таассуб маъносида эмас, бировни паст кўрсатиб, ўз насабини кўтариш учун эмас, балки Исломда ўз қариндошларини таниб олиб, уларга яхшилик қилиш, уларнинг ҳаққини поймол қилмаслик учун эҳтиёткорлик юзасидан қилиш керак.\n09:00 / 27.04.2019 814\n12:40 / 27.04.2019 2054\n812 17:10 / 02.05.2019\nБир йили кечга яқин довон орқали водийга йўл олдим. Машинамиз Ангрендан чиқиб тоққа тирмашганида туйқус бузилиб қолди. Техникага унча тушунмайман, бошим қотди. давоми...\n1475 16:00 / 23 февраль\n1111 11:02 / 04.01.2020\n521 18:04 / 28.09.2020\n54261 11:58 / 10.10.2018


Огайолик 4 киши “ал-Қоида”га моддий кўмак берганликда айбланмоқда\n19:04 / 06.11.2015\nАҚШнинг Огайо штатида истиқомат қилувчи 4 эркак “ал-Қоида” террорчиларини молиялаштирганликда айбланмоқда. Бу ҳақда The Columbus Dispatch нашри ёзмоқда.\nУлардан бири Техасда, яна бири Колумбус шаҳрида қўлга олинди. Қолганлари полиция томонидан қидирилмоқда. Прокуратура вакили Майк Тобиннинг сўзларига қараганда, қўлга олинмаган 2 киши ҳалигача АҚШнинг ўзида беркиниб юрибди.\nПолициянинг фикрича, 2008-2009 йилларда Огайода тилга олинган шахслар радикал тарғиботчи Анвар ал-Авлоқий учун маблағ тўплашган. 2011 йили вафот этган Авлоқий эса “ал-Қоида”нинг етакчиларидан бири ҳисобланган.


“Агрокимёҳимоя” унитар корхонасининг 3,5 миллиард сўмдан зиёд қарзи бор - zarnews.uz\nҚарзларни ундириш корхона мол-мулкига қаратилган.\n9 июль куни “zarnews.uz” сайтида «Нафақамизни ундириб бериш кимнинг ваколатига киради?» номли хабар эълон қилинди.\nХабар асосида олиб борилган ўрганишларда аниқланишича, Иштихон тумани “Агрокимёҳимоя” унитар корхонасидан Б.Шукуров фойдасига 2,78 миллион, Т.Жўраев фойдасига 9,13 миллион ва С.Тўхтаниёзов фойдасига 6,83 миллион сўм меҳнатда соғлиғига етказилган зарар пулларини ундириш ҳақидаги ижро ҳужжатлари бўлим иш юритувига келиб тушган.\nМуаммо шундаки, корхонанинг қарздорлиги фақат шундан иборат эмас.\nМисол учун, “Агрокимёҳимоя” унитар корхонасининг АТ “Агробанк” Иштихон тумани филиалидан 3,1 миллиард сўмдан кўпроқ кредит қарздорлиги мавжуд. Бундан ташқари, Иштихон тумани ДСИ фойдасига салкам 577,3 миллион сўм солиқ қарзини ундириш керак. Корхона “Холтуркман” фермер хўжалигидан ҳам 55,2 миллион сўмдан зиёд қарз.\nШунингдек, “Агрокимёҳимоя” унитар корхонаси жисмоний шахсларга қарийб 45,4 миллион сўм иш ҳақини тўламаган.\nҚайд қилинган барча қарздорликлар бўйича суд ҳужжатлари келиб тушган ва ижро ҳаракатлари олиб борилмоқда. Бу борада МИБ портал дастури орқали “Агрокимёҳимоя” унитар корхонасининг мол-мулкларини ўрганиш мақсадида сўровномалар юборилган. Корхона ҳисоб рақамига 2021 йил 23 апрелда банд солинган.\n“Агрокимёҳимоя” унитар корхонасининг мол-мулклари хатланиб, ким ошди савдосига чиқарилгандан сўнг тушган маблағлар қарздорликларга амалдаги тартиб асосида тақсимланади.\nМажбурий ижро бюроси вилоят бошқармаси.


Россия яна қайси давлатлар билан авиақатновларни тикламоқда? - Халқ сўзи\nРоссия яна қайси давлатлар билан авиақатновларни тикламоқда?\n13:10 13 Август 2020 Дунё\nКоронавирус пандемияси туфайли узоқ танаффусдан сўнг Россия билан авиақатновлар тикланаётган мамлакатлар рўйхати кенгайтирилмоқда.\nМаълумотларга кўра, 1 сентябрдан Қозоғистон, Тожикистон, Қирғизистон ва Aрманистонга парвозларни тиклаш режалаштирилмоқда.\nЭслатиб ўтамиз, шу пайтга қадар Россия Буюк Британия (Лондон), Туркия (1 августдан Aнқара ва Истанбул, 10 августдан Aнталия, Бодрум ва Даламан) ва Танзания (Занзибар ороли) мамлакатлари билан мунтазам авиапарвозларни тиклаган эди.\nХалқаро рейслар амалга ошириладиган шаҳарлар рўйхатига (ҳозирги вақтда фақат Москва, Санкт-Петербург ва Ростов-Дон шаҳарлари) 1 сентябрдан Екатеринбург, Новосибирск ва Владивосток, кейинроқ Сочи, Краснодар ва Қозон шаҳарлари ҳам қўшилиши мумкин.


Янги либосларсиз янги қиёфа яратинг! — Dilkashradio.com\nВақти-вақти билан ҳаёт тарзимизда ниманидир янгилаш истаги бизни безовта қилиб туради. Бу вазиятда биз, кўпинча, ташқи кўринишимиз, кийиниш услубимизга бироз ўзгариш киритиш ечимида тўхталамиз. Бирданига ҳамма нарсани ташлаб юбориб, янгиларини сотиб олишга ҳар ким ҳам жазм этолмаслиги табиий. Бу усул ўта кескин ва қимматга тушиши ҳам тайин. Бугун эътиборингизни қатъий чораларга мурожаат этмасдан, одатий қиёфани ўзгартириш борасидаги маслаҳатларга қаратмоқчимиз. Ноодатий уйғунлик. Ўз гардеробингизга янгича нигоҳ ташлашга уриниб кўринг. Балки шу пайтгача мос келмайди, деб ўйлаган буюмларингиз аслида жуда мутаносиб кўринишга эгадир. Баъзан сизнингча, одатий бўлмаган либосларни, ҳатто рангларни уйғунлаштириб, янгича қиёфа кашф этиш ҳам мумкин. Тажриба қилишга иккиланманг.\nЯнги аксессуарларга мурожаат этинг. Кўпчиликка маълумки, жонга теккан бир хиллик, одатий либосларни аксессуарлар ёрдамида осонгина янгилаш мумкин. Масалан, кўпдан буён кийиб юрган костюмингизга антиқароқ кўринишдаги сумкани танланг, шунингдек, ўзига хос қўлқопчалар ва шарф кўмагида бутунлай янги қиёфага эга бўласиз. Баъзида бир жуфт билагузук, маржон ва зираклар ёки янгича боғланган шарф атрофдагилар нигоҳида услубингизни ўзгартиргандек таассурот қолдиради. Ёрқин ранглардан фойдаланинг. Бизнес-леди бўласизми, жиддийроқ (ёки оддий) лавозимда ишлайсизми бунинг фарқи йўқ. Айниқса, шу пайтгача сиз учун ноодатий ҳисобланган рангдаги либосларни танланг. Гардеробингизда мавжуд бўлмаган ёрқин рангли бир неча буюмни харид қилиб, уларни кундалик либосларингиз билан уйғунлаштиришга ҳаракат қилинг.\nОрзуингиздаги либосни харид қилинг. Шубҳасиз, дўкондаги қайсидир буюмга анчадан бери ҳавас қилиб юргандирсиз-у, баъзи сабабларга кўра, уни сотиб олишга ҳали жазм этмаяпсиз. Бу ғайриоддий кўринишдаги пойабзал ёки сизнинг услубингизга хос бўлмаган, аммо кўзни қувнатувчи кўйлак бўлиши мумкин. Бу каби истакларингизга баъзида имкон беринг, балки айнан шу буюм янгича қиёфа яратишингизда омад калити бўлар. Доимо ясаниб юринг. Кайфиятингизни кўтариши мумкин бўлган қизиқарли ва ноодатий услубда кийиниш учун баҳона изламанг, алоҳида сабаб бўлувчи кунни кутманг. Ҳатто оддийгина дўстона учрашувларга ҳам янгича қиёфа ўйлаб топиш мумкин. Қайси либосни кийиш масаласига қанчалик эътибор билан синчиклаб ёндашсангиз, гардеробингиздан шунча қизиқарли ечимлар чиқа бошлайди.\nУнутмангки, ташқи қиёфа(имиж)нинг муҳим таркибий қисми — бироқ, биринчи ўринда юрагингизда Худонинг тинчлиги ва шодлиги бўлмас экан, афсуски ҳеч қандай имидж ва либос ҳам ёрдам бера олмайди. Шунинг учун аёл биринчи навбатда ўз Яратувчиси билан муносабатини тўғрилаб олиши ва ўзини шунга яраша тутиши керак. Аёл ўзига бўлган муҳаббатни ва тўғри фикрни фақат Худованддан олиши мумкин. Унинг кўзи билан, биз ўзимизни қадрли ва бебаҳо ҳис этамиз. Худованд сизни гўзал қилиб яратган бу гўзалликни албатта юзага чиқариш сизнинг қўлингизда фақат мақсадингиз тўғри бўлса бас. Аёлларни қизиқтирадиган ва фойдали бўлган турли мавзулар билан бизнинг www.najot.com сайтимизда танишишингиз мумкин.